text:
MUTU 18
Ubatizo ndi Ubale Wanu ndi Mulungu
Kodi ubatizo wachikristu umachitika motani?
Kodi ndi zinthu ziti zofunikira zimene muyenera kuchita kuti muyenerere ubatizo?
Kodi munthu amadzipereka motani kwa Mulungu?
Kodi chifukwa chachikulu chobatizidwira n’chiyani?
“TAONAPO madzi; chindiletsa ine chiyani ndisabatizidwe?” Funso limeneli linafunsidwa ndi mdindo wa ku Aitiopiya m’zaka 100 zoyambirira. Mkristu wina dzina lake Filipo anali atam’sonyeza umboni wakuti Yesu anali Mesiya wolonjezedwayo. Pokhudzidwa mtima ndi zimene anaphunzira m’Malemba, mwamuna wa ku Aitiopiyayo anachitapo kanthu. Anasonyeza kuti anafuna kubatizidwa basi!—Machitidwe 8:26-36.
2 Ngati munaphunzira bwinobwino mitu yoyambirira ya buku lino ndi wa Mboni za Yehova, mwina inunso mukulakalaka kufunsa kuti, ‘Chikundiletsa n’chiyani kuti ndisabatizidwe?’ Pofika pano mwaphunzira za lonjezo la m’Baibulo la moyo wosatha m’Paradaiso. (Luka 23:43; Chivumbulutso 21:3, 4) Mwaphunziranso za mmene akufa alili komanso za chiyembekezo chakuti akufa adzauka. (Mlaliki 9:5; Yohane 5:28, 29) Mwinanso mumapezeka pamisonkhano ya Mboni za Yehova ndipo mwadzionera nokha mmene amapembedzera m’njira yoona. (Yohane 13:35) Muyeneranso kuti mwayamba kale kukhazikitsa ubale ndi Yehova Mulungu, ndipo chimenecho ndicho chofunika koposa.
3 Kodi mungasonyeze motani kuti mukufuna kutumikira Mulungu? Yesu anauza ophunzira ake kuti: ‘Mukani, phunzitsani anthu a mitundu yonse, ndi kuwabatiza iwo.’ (Mateyu 28:19) Yesu mwiniyo anapereka chitsanzo mwa kubatizidwa m’madzi. Sanangomuwaza madzi, kapena kungom’thira madzi pamutu ayi. (Mateyu 3:16) Liwu lakuti “kubatiza” limachokera ku liwu lachigiriki lotanthauza “kuviika.” Motero, ubatizo wachikristu umatanthauza kuviikidwa, kapena kuti kumizidwa, thupi lonse m’madzi.
4 Ubatizo wa m’madzi ndi chinthu chofunikira kwa onse ofuna kukhala paubale ndi Yehova Mulungu. Ubatizo ndi umboni wosonyeza poyera kuti mukufuna kutumikira Mulungu. Umasonyeza kuti ndinu wokondwa kuchita chifuniro cha Yehova. (Salmo 40:7, 8) Komabe, kuti muyenerere ubatizo, pali zofunikira zimene muyenera kuchita.
KUDZIWA ZINTHU NDI KUKHALA NDI CHIKHULUPIRIRO N’KOFUNIKA
5 Panopo mwayamba kale kuchita chinthu choyamba chofunikira. Motani? Mwa kuphunzira kuti mudziwe za Yehova Mulungu ndi Yesu Kristu, mwinamwake mwa dongosolo la kuphunzira Baibulo ndi winawake. (Yohane 17:3) Koma pali zambiri zoti muphunzire. Akristu amafuna ‘kudzazidwa ndi chizindikiritso cha chifuniro [cha Mulungu].’ (Akolose 1:9) Kupezeka pamisonkhano ya mpingo ya Mboni za Yehova kudzakuthandizani kwambiri pambali imeneyi. Kufika pamisonkhano imeneyi ndi chinthu chofunika kwambiri. (Ahebri 10:24, 25) Mukamafika pamisonkhano nthawi zonse mudzaphunzira zambiri za Mulungu.
6 Sikuti mufunikira kudziwa zonse za m’Baibulo kuti muyenerere ubatizo ayi. Mdindo wa ku Aitiopiya uja anali kudziwako zina, koma anafunikira thandizo kuti amvetse mbali zina za m’Malemba. (Machitidwe 8:30, 31) Inunso pali zambiri zoti muphunzire. Ndipotu, simudzaleka konse kuphunzira za Mulungu. (Mlaliki 3:11) Koma musanabatizidwe muyenera kudziwa ndi kuvomereza ziphunzitso zoyambirira za m’Baibulo. (Ahebri 5:12) Ziphunzitso zimenezo zimaphatikizapo zoona zake za mmene akufa alili, ndiponso kufunika kwa dzina la Mulungu ndi Ufumu wake.
7 Komabe kungodziwa zinthu si kokwanira, pakuti “wopanda chikhulupiriro sikutheka kum’kondweretsa [Mulungu].” (Ahebri 11:6) Baibulo limatiuza kuti anthu ena mu mzinda wakale wotchedwa Korinto atamva uthenga wa Akristu ‘anakhulupirira, nabatizidwa.’ (Machitidwe 18:8) Mofananamo, mwa kuphunzira Baibulo mudzakhulupirira kuti lilidi Mawu a Mulungu ouziridwa. Kuphunzira kwanu Baibulo kudzakuthandizaninso kukhulupirira malonjezo a Mulungu, ndi kuti mukhoza kupeza chipulumutso mwa nsembe ya Yesu.—Yoswa 23:14; Machitidwe 4:12; 2 Timoteo 3:16, 17.
KUUZAKO ENA ZA CHOONADI CHA M’BAIBULO
8 Pamene chikhulupiriro chikukula mu mtima mwanu, kudzakhala kovuta kuti zimene mwaphunzirazo mungozisunga mu mtima. (Yeremiya 20:9) Mudzakhala ndi chikhumbo champhamvu chofuna kuuzako ena za Mulungu ndi zolinga zake.—2 Akorinto 4:13.
9 Mungayambe kuuzako ena za choonadi cha m’Baibulo mwa kulankhula mosamala ndi achibale anu, anzanu, okhala nawo pafupi, ndi antchito anzanu. M’kupita kwa nthawi, mungafune kuyamba kupita kokalalikira limodzi ndi Mboni za Yehova. Panthawiyo, mudzakhale womasuka kukambirana cholinga chanu ndi wa Mboni amene amakuphunzitsani Baibulo. Ngati zingaoneke kuti mungayenerere kuyamba kulalikira limodzi ndi mpingo, padzakonzedwa dongosolo lakuti inuyo limodzi ndi mphunzitsi wanuyo mukakumane ndi akulu a mpingo awiri.
10 Zimenezi zidzakuthandizani kuwadziwa bwino akulu ena pampingo, amene amaweta nkhosa za Mulungu. (Machitidwe 20:28; 1 Petro 5:2, 3) Akulu amenewa akadzaona kuti mukumvetsa ndi kukhulupirira ziphunzitso zoyambirira za m’Baibulo, ndipo mukukhala ndi moyo wogwirizana ndi mfundo za Mulungu za makhalidwe abwino, komanso mukufunadi kukhala wa Mboni za Yehova, adzakudziwitsani kuti ndinu woyenerera kumalalikira uthenga wabwino limodzi ndi mpingo monga wofalitsa wosabatizidwa.
11 Koma mwina pangakhale mbali zina zofunika kuti musinthe pa moyo wanu ndi khalidwe lanu kuti akuvomerezeni kuyamba kulalikira limodzi ndi mpingo. Mwina mungafunikire kusiya zinthu zina zimene mwakhala mukuchita mseri. Choncho, musanapemphe kukhala wofalitsa wosabatizidwa, muyenera kukhala mutasiyiratu machimo aakulu, ngati chiwerewere, kuledzera, ndi kumwa mankhwala osokoneza bongo.—1 Akorinto 6:9, 10; Agalatiya 5:19-21.
KULAPA NDI KUTEMBENUKA
12 Kuti munthu ayenerere kubatizidwa palinso zofunikira kuti achite. Mtumwi Petro anati: “Lapani, bwererani [“tembenukani,” NW] kuti afafanizidwe machimo anu.” (Machitidwe 3:19) Kulapa ndiko kumva chisoni chochokera pansi pamtima chifukwa cha zimene wachita. N’zosachita kunena kuti kulapa ndi kofunika kwa munthu amene wakhala ndi moyo wochita zinthu zoipa ngati chiwerewere. Komanso ndi kofunikabe ngakhale kwa munthu amene kwenikweni moyo wake ndi wa makhalidwe abwino. Chifukwa chiyani? Chifukwa anthu onse ndi ochimwa ndipo amafunikira kuti Mulungu awakhululukire. (Aroma 3:23; 5:12) Musanayambe kuphunzira Baibulo, simunali kudziwa chifuniro cha Mulungu. Choncho sizikanatheka kuti mukhale ndi moyo wochita chifuniro chake. Ndiye chifukwa chake kulapa kuli kofunikira.
13 Munthu akalapa afunikiranso ‘kutembenuka.’ Simuyenera kungomva chisoni chabe. Muyenera kusiya moyo wanu wakale ndi kutsimikiza mtima kuti kuyambira tsopano muzichita zinthu zolungama. Kulapa komanso kutembenuka ndi zinthu zimene muyenera kuchita musanabatizidwe.
KUDZIPEREKA
14 Palinso chinthu china chofunikira kuchita musanabatizidwe. Muyenera kudzipereka kwa Yehova Mulungu.
15 Pamene mudzipereka kwa Yehova Mulungu mwa pemphero lochokera pansi pamtima, mumamulonjeza kuti mudzalambira iye yekha kwamuyaya. (Deuteronomo 6:15) Kodi chimene munthu angafunire kuchita zimenezo n’chiyani? Chabwino, tiyerekeze kuti mwamuna waona mbeta ndipo akuifuna. Akadziwa zambiri za mkaziyo ndi kuona kuti ndi wa khalidwe labwino, amakopekanso naye kwambiri. Mwachibadwa, m’kupita kwa nthawi amam’funsira ukwati. N’zoona kuti kukwatira kudzam’patsa maudindo enanso. Koma chikondi chimam’pangitsa kuchitabe chinthu chofunikacho.
16 Mukadziwa Yehova ndi kum’konda, mumafuna kum’tumikira mosanyinyirika ndi kum’lambira ndi mtima wonse. Aliyense wofuna kutsatira Mwana wa Mulungu, Yesu Kristu, ayenera ‘kudzikana yekha.’ (Marko 8:34) Timadzikana mwa kuonetsetsa kuti zofuna ndi zolinga zathu sizikutilepheretsa kumvera Mulungu m’zinthu zonse. Choncho, musanabatizidwe, kuchita chifuniro cha Yehova Mulungu kuyenera kukhala cholinga chanu chachikulu pa moyo wanu.—1 Petro 4:2.
KUTHETSA MANTHA AKUTI MUNGALEPHERE
17 Ena amadodoma kuti adzipereke kwa Yehova chifukwa amaona kuti ndi chinthu choopsa. Amaopa kuti akakhala Mkristu wodzipereka, Mulungu angawaimbe mlandu akalakwa. Ndiye poopa kuti angalephere ndi kukhumudwitsa Yehova, amaona kuti zingakhale bwino kuti asadzipereke n’komwe kwa iye.
18 Pamene muphunzira kukonda Yehova, mudzakhala wofunitsitsa kudzipereka kwa iye ndi kuchita zotheka kuti mukwaniritse cholinga cha kudzipereka kwanu. (Mlaliki 5:4) Mutadzipereka mudzafunadi kuti ‘muyende koyenera Ambuye [Yehova] kukam’kondweretsa monsemo.’ (Akolose 1:10) Chifukwa chokonda Mulungu, simudzaona kuti n’zovuta kuchita chifuniro chake. Mosakayika, mukuvomerezana ndi mtumwi Yohane amene analemba kuti: “Ichi ndi chikondi cha Mulungu, kuti tisunge malamulo ake: ndipo malamulo ake sali olemetsa.”—1 Yohane 5:3.
19 Sikuti mufunikira kukhala wangwiro kuti mudzipereke kwa Mulungu. Yehova amadziwa zomwe mungathe kuchita ndipo sayembekezera konse kuti muchite zimene simungathe. (Salmo 103:14) Iye amafuna kuti mupambane ndipo adzakuchirikizani ndi kukuthandizani. (Yesaya 41:10) Khalani wotsimikizira kuti ngati mukhulupirira Yehova ndi mtima wanu wonse, ‘adzawongola mayendedwe anu.’—Miyambo 3:5, 6.
UBATIZO NDI UMBONI WOSONYEZA KUTI MUNADZIPEREKA
20 Kuganizira zinthu zimene tangofotokoza kumenezi kungakuthandizeni kudzipereka kwa Yehova mwa pemphero. Aliyense wokondadi Mulungu ayeneranso ‘kulengeza poyera chikhulupiriro chake kuti akapulumuke.’ (Aroma 10:10, NW) Kodi mungachite motani zimenezo?
21 Dziwitsani woyang’anira wotsogolera wa mpingo wanu kuti mukufuna kubatizidwa. Iye adzakonza zakuti akulu ena akambirane nanu mafunso okhudza ziphunzitso zoyambirira za m’Baibulo. Akulu amenewa akadzagwirizana zakuti ndinu woyenerera, adzakuuzani kuti mudzabatizidwa pa msonkhano wotsatira.* Pamisonkhano imeneyi, pamakambidwa nkhani yofotokoza tanthauzo la ubatizo. Kenako wokamba nkhaniyo amapempha opita ku ubatizo kuti ayankhe mafunso awiri osavuta, ngati njira imodzi ‘yolengezera poyera’ chikhulupiriro chawo.
22 Ubatizo weniweniwo ndi umene umakusonyezani poyera kuti munadzipereka kwa Mulungu ndipo tsopano ndinu wa Mboni za Yehova. Oyenerera ubatizo amamizidwa thupi lonse m’madzi kusonyeza poyera kuti anadzipereka kwa Yehova.
TANTHAUZO LA KUBATIZIDWA KWANU
23 Yesu ananena kuti ophunzira ake azibatizidwa “m’dzina la Atate, ndi la Mwana, ndi la Mzimu Woyera.” (Mateyu 28:19) Zimenezi zikutanthauza kuti munthu amene akuyembekezera kubatizidwa amazindikira ulamuliro wa Yehova Mulungu ndi wa Yesu Kristu. (Salmo 83:18; Mateyu 28:18) Amazindikiranso ntchito ya mzimu woyera wa Mulungu, kapena kuti mphamvu yake yogwira ntchito.—Agalatiya 5:22, 23; 2 Petro 1:21.
24 Komabe, ubatizo si mwambo wamba wongoviika munthu m’madzi ayi. Ndi chizindikiro cha chinthu china chofunika kwambiri. Kumira m’madzi ndi chizindikiro chakuti mwafa ku moyo wanu wakale. Kuvuuka m’madzi ndi chizindikiro chakuti mwaukitsidwa ku moyo wochita chifuniro cha Mulungu. Kumbukiraninso kuti, munadzipereka kwa Yehova Mulungu mwiniyo, osati ku ntchito, ku cholinga chinachake, kwa anthu, kapena ku gulu ayi. Kudzipereka kwanu ndi kubatizidwa ndi chiyambi cha ubwenzi wa pamtima ndi Mulungu, ubale ‘wokondana’ ndi iye.—Salmo 25:14, NW.
25 Sikuti munthu akabatizidwa basi mulimonse adzapulumuka ayi. Mtumwi Paulo analemba kuti: “Gwirani ntchito yake ya chipulumutso chanu ndi mantha, ndi kunthunthumira.” (Afilipi 2:12) Ubatizo ndi chiyambi chabe. Funso n’lakuti, Kodi muyenera kuchita chiyani kuti mukhalebe m’chikondi cha Mulungu? Mutu womaliza udzapereka yankho.
ZIMENE BAIBULO LIMAPHUNZITSA
- Ubatizo wachikristu umachitika mwa kumiza thupi lonse m’madzi, osati kungowaza madzi ayi.—Mateyu 3:16.
- Zofunikira kuchita kuti munthu abatizidwe zimayamba ndi kuphunzira kuti mudziwe zolondola ndi kusonyeza chikhulupiriro. Ndiyeno ayenera kulapa, kutembenuka, ndi kudzipereka kwa Mulungu.—Yohane 17:3; Machitidwe 3:19; 18:8.
- Kuti mudzipereke kwa Yehova, muyenera kudzikana nokha, ngati mmene anthu anadzikanira okha pofuna kutsatira Yesu.—Marko 8:34.
- Ubatizo ndi chizindikiro cha kufa ku moyo wakale, ndi kuukitsidwa ku moyo wochita chifuniro cha Mulungu.—1 Petro 4:2.
* Ubatizo umachitika nthawi zonse pamisonkhano ikuluikulu ya pachaka ya Mboni za Yehova.
Mafunso a Nkhaniyi
1. N’chifukwa chiyani mdindo wa ku Aitiopiya anapempha kuti abatizidwe?
2. N’chifukwa chiyani nkhani ya ubatizo muyenera kuiganizira mozama?
3. (a) Kodi Yesu analamula otsatira ake kuchita chiyani? (b) Kodi ubatizo wa m’madzi umachitika motani?
4. Kodi ubatizo wa m’madzi umasonyeza chiyani?
5. (a) Kodi chinthu chofunikira choyamba kuti munthu ayenerere ubatizo n’chiyani? (b) N’chifukwa chiyani misonkhano yachikristu ili yofunika?
6. Kodi muyenera kudziwa zochuluka motani za m’Baibulo kuti muyenerere ubatizo?
7. Kodi kuphunzira Baibulo kungakuthandizeni motani?
8. Kodi n’chiyani chidzakupatsani chikhumbo chofuna kuuzako ena zimene mukuphunzira?
9, 10. (a) Kodi ndani amene mungayambe kuuzako choonadi cha m’Baibulo? (b) Kodi muyenera kuchita chiyani ngati mukufuna kuyamba kumalalikira limodzi ndi Mboni za Yehova?
11. Kodi ena angafunikire kusintha chiyani kuti avomerezedwe kulalikira limodzi ndi mpingo?
12. N’chifukwa chiyani kulapa kuli kofunikira?
13. Kodi kutembenuka kumatanthauza chiyani?
14. Kodi chinanso n’chiyani chofunikira kuchita musanabatizidwe?
15, 16. Kodi kudzipereka kwa Mulungu kumatanthauzanji, ndipo n’chiyani chimapangitsa munthu kukhala wofunitsitsa kudzipereka?
17. N’chifukwa chiyani ena angazengereze kudzipereka kwa Mulungu?
18. N’chiyani chingakulimbikitseni kudzipereka kwa Yehova?
19. N’chifukwa chiyani simuyenera kuopa kudzipereka kwa Mulungu?
20. N’chifukwa chiyani kudzipereka kwa Yehova sikuyenera kungokhala nkhani ya mseri?
21, 22. Kodi ‘mungalengeze poyera’ motani chikhulupiriro chanu?
23. Kodi kumatanthauza chiyani kubatizidwa “m’dzina la Atate, ndi la Mwana, ndi la Mzimu Woyera”?
24, 25. (a) Kodi ubatizo ndi chizindikiro cha chiyani? (b) Kodi pali funso lotani lofunika kuliyankha?


c: text/html

text:
Kalatayi ipite kwa Peter Mutharika
Tikukhulupirira bwana APM mwadzuka bwino ndipo ntchito yochititsa kampeni ikuyendanso.Bwana Mutharika, aganyu tili nanu mawu mmawa uno kusadache.Inu ndi amene mumathandiza ligi ya Premier Division mu 2013/14.
Ligiyi idatha kalekale koma matimu sadalandirebe ndalama zawo mpaka lero. Chikwawa United yomwe ndi akamuna akhala akukudandaulirani kuti akufuna ndalama zawo zomwe ndi K1 miliyoni pomwe amakonzekera ligi ya TNM.
Pano Chikwawa yayamba kusewera TNM koma ndalama zawo sadalandire.Timuyi yasewera magemu atatu ndipo onse yagonja.Iwo amaganiza kuti mukawapatsa ndalama zawo agulako osewera koma zakanika.
Kodi Professor mutithandiza? Mu Division One timu ya Surestream ndiyo idapambana koma mpaka lero sidalandirebe ndalama zake.
Owen Chomanika wa Chikwawa ndi Peter Mponda wa Surestream adandaulapo koma ayi ndithu kuli zii! Lero tikukambamu kwatsala masiku 18 kuti tichite chisankho. Pa 20 May tikukavota, mukakagwa pachisankhochi kodi ndalama yathu tidzaiona? Ndalamazo zilipo?Nanga nchifukwa chiyani simukupereka?Poyamba paja mudanena kuti mukudikira matimu akuuzeni zoti ligi yatha zomwe zidachitika kale, pano vuto ndichiyani?
Ligiyi ikukanika kuyamba chifukwa simunapereke ndalamazi. Kodi simungaimitse kaye kampeni kuti mutipatse ndalama zathu?
Nchifukwatu timakana kuti andalenu muzilowerera nkhani zamasewero chifukwa mapeto ake amakhala oterewa.Tikukayikabe ngati mungapereke ndalamazi mukalephera kulowa m’boma monga mukupemphera.
Tipemphe bungwe la FAM kuti chonde kambiranani ndi Mutharika aganyu tisadaganize zina.Izi sizimayenera zifike mpaka lero chithereni ligiyi miyezi itatu yapitayo.Kodi izi sizikulosera zomwe boma lanu lizidzachita?
« Politicians have failed Blantyre—Kamange Akufuna T/A Chekucheku achoke »

robotstxt: allowed

filter: keep


text:
Kodi Phunziro la Baibulo N’chiyani?
A Mboni za Yehova amachita maphunziro a Baibulo ndi anthu, ndipo amathandiza anthuwo, kudziwa mayankho a mafunso osiyanasiyana, monga awa:
Kodi Mulungu ndani?
Kodi Mulungu amandiwerengera?
Kodi ndingatani kuti banja langa liziyenda bwino?
Kodi ndingatani kuti ndikhale ndi moyo wosangalala?
M’munsimu muli mayankho a mafunso amene anthu amafunsa kawirikawiri, okhudza phunziro la Baibulo.
Kodi phunziro la Baibulo limayenda bwanji? Timasankha mitu yosiyanasiyana, monga mutu wakuti “Mulungu” kapena “ukwati,” kenako n’kukambirana malemba osiyanasiyana a m’Baibulo ogwirizana ndi mutuwo. Timayerekezera mavesiwo kuti tidziwe zimene Baibulo lonse limanena pa nkhaniyo, ndipo mwanjira imeneyi, timalola kuti Baibulo lizizitanthauzira lokha.
Kuti tiphunzire Baibulo mosavuta, timagwiritsa ntchito buku lakuti Kodi Baibulo Limaphunzitsa Chiyani Kwenikweni? Bukuli limafotokoza momveka bwino zimene Baibulo limaphunzitsa pa nkhani zosiyanasiyana, monga zokhudza Mulungu, Yesu ndiponso tsogolo lathu.
Kodi ndiyenera kupereka ndalama kuti ndiziphunzira Baibulo? Ayi. Phunziroli ndi laulere, ndipo mabuku amene timagwiritsa ntchito pophunzira alibe mtengo.
Kodi phunziro la Baibulo limatenga nthawi yaitali bwanji ulendo uliwonse? Anthu ambiri amasankha kuti tizichita nawo phunziro la Baibulo pafupifupi kwa ola limodzi mlungu uliwonse. Komabe, kutalika kwa nthawi ya phunziroli kumasiyanasiyana malinga ndi mmene zinthu zilili. Ifeyo timavomereza kusintha kuti tigwirizane ndi zimene inuyo mukufuna.
Kodi chimachitika n’chiyani munthu akapempha kuti aziphunzira Baibulo? Mukapempha phunziro la Baibulo, munthu wa Mboni za Yehova adzabwera kuti aonane nanu pa nthawi ndi malo amene inuyo mungakonde. Kwa nthawi yochepa, iye adzakusonyezani mmene phunziroli limachitikira. Zikatero, mukhoza kupitiriza kuphunzira ngati mungakonde.
Ngati nditavomereza kuti ndiziphunzira Baibulo, kodi ndiyenera kulowa chipembedzo cha Mboni za Yehova? Ayi, ndithu. Ifeyo timasangalala kuphunzitsa anthu Baibulo, koma sitikakamiza anthu kuti alowe chipembedzo chathu. M’malomwake, timawafotokozera mwaulemu zimene Baibulo limanena, ndipo timazindikira kuti munthu aliyense ali ndi ufulu wosankha zimene akufuna kuti azikhulupirira.—1 Petulo 3:15.


text:
NKHANI YA PACHIKUTO
Kodi Bambo Wabwino Amatani?
Bambo wina wa ku South Africa, dzina lake Michael, * amadzifunsa kuti: “Kodi ndinalakwitsa pati polera mwana wanga?” Bamboyu anayesetsa kulera bwino mwana wake wamwamuna koma mmene mwanayo amafika zaka 19, anali atalowerera. Nthawi zonse bamboyu akaganizira za mwana wakeyo amadandaula kuti mwina sanamulere bwino.
Koma mosiyana ndi Michael, Terry, yemwe amakhala ku Spain, anakwanitsa kulera bwino mwana wake. Mwana wake Andrew, ananena kuti: “Ndimakumbukira kuti ndili mwana bambo anga ankakonda kundiwerengera mabuku komanso kusewera nane. Tinkakondanso kupita kumalo osiyanasiyana zomwe zinkachititsa kuti tizikhala ndi nthawi yocheza. Anandiphunzitsa zinthu zosiyanasiyana.”
Kunena zoona, kukhala bambo wabwino si nkhani yamasewera. Koma m’Baibulo muli malangizo amene angathandize kuti bambo alere bwino ana ake. Tiyeni tione ena mwa malangizo amenewa.
1. Muzipeza Nthawi Yocheza ndi Banja Lanu
Kodi mumasonyeza bwanji kuti mumakonda ana anu? Pali zambiri zimene mumachita, mwachitsanzo, mumayesetsa kupezera ana anu chakudya komanso malo abwino okhala. Simukanachita zimenezi mukanakhala kuti simumawakonda. Koma ngati simupeza nthawi yokwanira yocheza ndi ana anu, iwo angamaganize kuti mumakonda ntchito yanu, anzanu komanso zinthu zina kuposa iwowo.
Ndiye kodi bambo angayambe liti kucheza ndi ana ake? Mayi ndi mwana amayamba kukondana mwanayo adakali m’mimba. Mwanayo amayamba kumva zimene zikuchitika pakadutsa miyezi inayi kuchokera pamene mayiyo anatenga pakati. Pa nthawi imeneyi bambo akhozanso kuyamba kukondana ndi mwanayo. Akhoza kumamvetsera kugunda kwa mtima wake, kumamva akasuntha, kumamulankhula kapena kumamuimbira nyimbo.
Mfundo ya m’Baibulo: Kale, azibambo ankafunika kumaphunzitsa ana awo. Ankauzidwa kuti azipeza nthawi yocheza ndi ana awo. Zimenezi n’zimene zinalembedwa pa Deuteronomo 6:6, 7, pomwe pamati: “Mawu awa amene ndikukulamula lero azikhala pamtima pako, ndi kuwakhomereza mwa ana ako. Uzilankhula nawo za mawuwo ukakhala pansi m’nyumba mwako, poyenda pamsewu, pogona ndi podzuka.”
2. Muzimvetsera Ana Anu Akamalankhula
Kuti muzilankhulana bwino ndi ana anu, muyenera kumamvetsera mwatcheru akamalankhula. Komanso muzipewa kukwiya msanga.
Ngati ana anu amadziwa kuti akakuuzani nkhani simuchedwa kukwiya kapena kuwaimba mlandu, sangamasuke kukuuzani nkhawa zawo. Koma mukamawamvetsera moleza mtima, mumasonyeza kuti mumawadera nkhawa ndipo zimenezi zingachititse kuti azimasuka kukuuzani nkhawa zawo komanso maganizo awo.
Mfundo ya m’Baibulo: Malangizo opezeka m’Baibulo amathandiza kuti zinthu ziziyenda bwino pambali zosiyanasiyana za moyo wathu. Mwachitsanzo, Baibulo limati: “Munthu aliyense akhale wofulumira kumva, wodekha polankhula, wosafulumira kukwiya.” (Yakobo 1:19) Bambo akamatsatira malangizo amenewa sizikhala zovuta kulankhulana bwino ndi ana ake.
3. Muziwalangiza Komanso Kuwayamikira
Bambo ayenera kupereka chilango kwa mwana n’cholinga choti athandize mwanayo kuti zinthu zidzamuyendere bwino akadzakula, osati kuti aphwetsere mkwiyo wake pa mwanayo. Chilangocho chingakhale kungomulangiza, kumudzudzula, kumuphunzitsa kapena kumukwapula kumene ngati pakufunika kutero.
Nthawi zambiri ana amamvera malangizo a makolo ngati makolowo amawayamikira akachita zabwino. Baibulo limati: “Mawu olankhulidwa pa nthawi yoyenera ali ngati zipatso za maapozi agolide m’mbale zasiliva.” (Miyambo 25:11) Ana akamaona kuti makolo awo amawayamikira amakhala ndi makhalidwe abwino. Komanso akaona kuti makolo awo amawaona kuti ndi ofunika samadziderera. Bambo amene amayamikira ana ake amawathandiza kuti aziyesetsa kuchita zabwino nthawi zonse.
Mfundo ya m’Baibulo: “Inu abambo, musamakwiyitse ana anu, kuti angakhale okhumudwa.”—Akolose 3:21.
4. Muzikonda ndi Kulemekeza Mkazi Wanu
Abambo ayenera kukumbukira kuti mmene amachitira zinthu ndi mkazi wawo zimakhudzanso ana. Akatswiri ena oona za mmene ana amakulira ananena kuti: “Njira imodzi imene bambo angaphunzitsire ana ake makhalidwe abwino ndi kulemekeza mkazi wake . . . Makolo amene amakondana komanso kulemekezana amapangitsa kuti ana azisangalala komanso azimva kuti amakondedwa.”—The Importance of Fathers in the Healthy Development of Children. *
Mfundo ya m’Baibulo: “Amuna inu, pitirizani kukonda akazi anu, . . . aliyense wa inu akonde mkazi wake ngati mmene amadzikondera yekha.”—Aefeso 5:25, 33.
5. Muzitsatira Malangizo a Mulungu
Bambo amene amakonda kwambiri Mulungu amathandiza ana ake kuti akhalenso pa ubwenzi wabwino ndi Mulungu, chomwe ndi chinthu chamtengo wapatali chimene bambo angachitire ana ake.
Bambo wina wa Mboni za Yehova yemwe anakwanitsa kulera bwino ana 6, dzina lake Antonio, analandira kalata yochokera kwa mwana wake wamkazi. Kalatayo inalembedwa kuti: “Okondedwa Adadi, ndikufuna kukuthokozani chifukwa chondithandiza kukonda Yehova Mulungu komanso anthu ena. Mmene munkachitira zinthu munkasonyeza kuti mumakonda Yehova komanso kuti munkandidera nkhawa. Zikomo kwambiri chifukwa cha zimenezi komanso chifukwa chotikonda ngati mphatso yochokera kwa Mulungu.”
Mfundo ya m’Baibulo: “Uzikonda Yehova Mulungu wako ndi mtima wako wonse, moyo wako wonse, ndi mphamvu zako zonse. Ndipo mawu awa amene ndikukulamula lero azikhala pamtima pako.”—Deuteronomo 6:5, 6.
N’zoona kuti pali zinthu zambiri zimene mungachite kuti mukhale bambo wabwino kuwonjezera pa zimene takambiranazi. Komabe, choti mudziwe n’chakuti, ngakhale mutayesetsa kukhala bambo wabwino, muzikumanabe ndi mavuto. Komabe mukhoza kukhala bambo wabwino ngati muzikonda ana anu komanso kuwapatsa zimene amafunikira. *
^ ndime 3 Tasintha mayina m’nkhaniyi.
^ ndime 19 Mfundo imeneyi ndi yothandizanso ngati banja linatha. Kaya anawo akukhala ndi bamboyo kapena mayi, ngati bamboyo amalemekezabe mayiyo, zingathandize kuti anawo azilemekezanso mayi awo.
^ ndime 25 Mukhoza kupeza mfundo zina zothandiza m’banja m’buku la Chinsinsi cha Chimwemwe cha Banja lomwenso likupezeka pa Webusaiti ya www.jw.org.


text:
Gulu la ISIL lapha anthu okwana 22 pafupi ndi dera la Jarabulus.
- Kulongosola
- Gulu la zinthu: Nkhani
- Owona: 163
Gulu la ISIL lapha anthu okwana 22 pafupi ndi dera la Jarabulus.
Gulu la Islamic State of Iraq and the Levant (ISIL) lapha anthu okwana 22 kumpoto kwa dziko la Syria.
Bungwe la Observatory for Human Rights lidalengeza zoti gulu la ISIL lidapha anthu okwana 22 ndi mfuti komanso mipeni atalanda dera la Shuyukh kunja kwa dera la Jarabulus munzinda wa Aleppo.
Gululi lidalanda dera la Jarabulus lomwe lilikumpoto komwe kuli malire ndi dziko la Turkey. Nkhondoyi idayambika pomwe gulu la asilikali a boma adalinena gulu la Takfir kuti ndilankhanza ndi anthu amudera lomwe alanda.
Nkhani ina ikuti anthu ambiri adaphedwa ndi mabomba omwe adaphulitsidwa mderali.


text:
-
Dec 14, 13 •
Nkhani • Written by :
Kondwani Kamiyala •
Comments Off
Thupi la mtsogoleri woyamba wachikuda wa dziko la South Africa, Nelson Mandela, likuyembekezeka kulowa m’manda mawa kumudzi kwawo ku Qunu m’dzikolo. Mandela, yemwe adali ndi zaka 95, adatisiya...
-
Nov 30, 13 •
Chichewa, Nkhani • Written by :
James Chavula •
Comments Off
MtThupi la Senior Chief Mwaulambia ya m’boma la Chitipa imene idatisiya Lachiwiri likuyembekezeka kulowa m’manda lero. Mwana wa mfumuyo Briston Nyondo adatsimikiza izi ndipo adati bambo ake...
-
Nov 30, 13 •
Chichewa, Nkhani • Written by :
Bobby Kabango •
Comments Off
Mtsogoleri wa dziko lino Joyce Banda wamenyetsa nkhwangwa pamwala ponena kuti, zivute zitani, sangasiye kuyendera anthu m’midzimu ndipo wati zikafika povutitsitsa atha kukwera ‘kabaza’. Koma...
-
Nov 23, 13 •
Nkhani • Written by :
Holyce Kholowa •
Comments Off
Pa Bungwe la Millennium Villages Projects (MVP) lati nthawi yakwana pamene alimi akuyenera kukolola pogwiritsa ntchito feteleza watsopano wotchedwa Mbeya amene akumakonzedwa kuchokera ku zinthu...
-
Nov 16, 13 •
Nkhani • Written by :
Watipaso Mzungu •
Comments Off
Mmodzi mwa akatswiri a za malamulo Edge Kanyongolo wati lamulo lomwe likukamba za katundu ndi chuma cha atsogoleri a dziko liunikidwenso ndi cholinga chopatsa mphamvu zochuluka kwa Amalawi akafuna...
-
Nov 16, 13 •
Nkhani • Written by :
Bobby Kabango •
Comments Off
Ntchito yomanga njanji yochoka ku Kachaso kupita ku Nkaya ayiimitsa mpaka kampani ya Mota-Engel ndi ogwira ntchito kukampaniyo atamvana chimodzi. Ogwira ntchitowo akunyanyala pofuna kukakamiza...
-
Nov 9, 13 •
Nkhani • Written by :
Bobby Kabango •
Comments Off
Amati “apolisi tisamawanyoze ndi abale athu”, koma zayambika m’dziko muno ndi chipolowe pamene anthu akuthotha apolisi ndi kusasula ofesi zawo ngati asemphana. Polisi yomwe yangosalazidwa...
-
Nov 9, 13 •
Nkhani • Written by :
Kondwani Kamiyala •
Comments Off
Wabizinesi Osward Lutepo, amene wakhala akusakidwa ndi apolisi a dziko lino, komanso polisi ya maiko osiyanasiyana ya Interpol, Lachitatu adatera m’dziko muno kuchokera kunja ndipo adakadzipereka...
-
Oct 26, 13 •
Nkhani • Written by :
Nation Online •
Comments Off
Kuyambira pomwe dziko lino lidayamba kukhala ndi ulamuliro wa demokalase (matipate) zinthu pang’onopang’no zidayamba kusokonekera, makamaka pakayendetsedwe ka chuma. Muulamuliro wa Bakili Muluzi,...
-
Oct 26, 13 •
Nkhani • Written by :
Dyson Mthawanji •
Comments Off
Ngati munali ndi malingaliro oti muchoke kumudzi ndi kukatambalala kutauni kuti mwina ndiko kuli msipu wobiriwira, iwalani ndithu chifukwa kumeneko mavuto ndiye ndi osasimbika. Si onse anthu omwe...


text:
Kafukufuku wa cashgate sadayankhe
Mabungwe omwe si aboma ati zotsatira za kafukufuku wa kubedwa kwa ndalama za boma (cashgate) kulikulu la dziko lino zomwe boma latulutsa sabata ino zangokanda pamwamba pa nkhani zikuluzikulu zomwe Amalawi amayembekezera.
Mabungwewa ati imodzi mwa nkhani zikuluzikulu zomwe zotsatira za kafukufukuyu sizidachite bwino ndi kubisa maina a anthu komanso makampani omwe akukhudzidwa ndi nkhaniyi.
John Kapito, mkulu wa bungwe loona za anthu ogula ndi kugwiritsa ntchito katundu wosiyanasiyana, yemwenso amakonda kulankhulapo pankhani za mmene zinthu zikuyendera m’dziko muno, wati zotsatirazo zikadatchula maina a anthu ndi makampani okhudzidwa kuti anthu adziwe.
“Munthu aliyense yemwe akutsatira bwino za nkhaniyi akuyembekezera kudziwa anthu ndi makampani omwe adasakaza chuma chawo koma zotsatirazi zangokhazikika pa kuchuluka kwa ndalama zosokonekerazo ndi momwe zidasokonekerera basi zomwe anthu adamva kale,” watero Kapito.
Boma lidapereka mphamvu kukampani ya ku Britain ya Baker Tilly Business Services kuti ichite kafukufuku wakuya pankhaniyi ndipo idapeza kuti ndalama zonse zomwe zidasokonekera ndi K13.6 biliyoni.
Malingana ndi zotsatira zomwe zatulutsidwazo kampaniyi idalephera kuulutsa maina a anthu ndi makampani okhudzidwa poopa kusokoneza milandu ya nkhaniyi yomwe pakalipano ili kukhoti.
Pakadalipano milandu yokwana 70 ili m’mabwalo a milandu momwe anthu osiyanasiyana ogwira ntchito m’boma akuwafunsa kuti alongosole bwino za mmene adapezera chuma chankhaninkhani ndi ena omwe adapezeka ndi ndalama zambiri.
Nduna ya zachuma Maxwell Mkwezalamba wati kafukufukuyo sadalondole pandalama zomwe zidasokonekera ati chifukwa ochita kafukufukuyo adafukula mbali zina zomwe samayenera kukhudzako.
“Ndalama zenizeni zomwe zidasokonekera ndi K6.1 biliyoni osati K13.6 biliyoni monga mmene zotsatira za kafukufukuyu zikusonyezera. Akatswiri omwe amachita kafukufukuyu adapeza K13.6 biliyoni chifukwa adalowerera m’madera ena omwe samafunika kukhudzamo,” watero Mkwezalamba polongosola.
Kutengera nyuzipepala ya The Nation ya Lachiwiri lapitali akatswiri omwe adachita kafukufukuyu adzudzula banki yaikulu ya Reserve Bank of Malawi ndi mabanki ang’onoang’ono polephera ntchito yawo ndi kulekerera ndalama zambiri zikupita m’madzi.
Kafukufukuyu wati mwa maakaunti 554 a kubanki aboma akatswiri ochita kafukufukuyu adaloledwa kuunika maakaunti 11 okha zomwe mabugwe ati n’zogwetsa mphwayi kukhulupirira zotsatira za kafukufukuyo.
Mmodzi mwa akuluakulu a mabungwe omwe si aboma Lucky Mbewe wa bungwe loona kuti achinyamata akupatsidwa mphamvu zokwanira zotenga nawo mbali pachitukuko wati boma silikuonetsa chidwi pankhani ya kusokonekera kwa ndalamaku.
Iye wati ngati nzika za dziko lino, Amalawi ali ndi ufulu wodziwa chilichonse pankhaniyi ndipo wapempha kuti boma lisinthe mmene likutengera nkhaniyi ndi kupanga zakupsa kuti Amalawi akhale ndi chikulupiriro m’boma lawo.


text:
-
Jun 20, 14 •
Nkhani • Written by :
Dyson Mthawanji •
No Comments
Pangotha maola sipikala wa Nyumba ya Malamulo Richard Msowoya atagwirizana ndi atsogoleri a zipani za m’Nyumba ya Malamulo kuti asankhe komiti yoti iziyendetsa zochitika m’Nyumbamo kaamba ka...
-
Jun 20, 14 •
Masewero • Written by :
Bobby Kabango •
No Comments
M’sabatayi tili chigonere, dzidzidzi kudzangomva kuti mtsogoleri wa dziko lino wasankha nduna zatsopano. Tidadzidzimuka kuona kuti nduna ya zamasewero ndi Grace Obama Chiumia. Aganyu tizingoti...
-
Jun 20, 14 •
Nkhani • Written by :
Staff Writer •
No Comments
Ngati aMalawi adali ndi chiyembekezo choti aona kusintha kwakukulu pachuma ndi zina ndi zina zokhudza moyo wawo pambuyo pa kulumbiritsidwa kwa boma latsopano lotsogozedwa ndi Pulezidenti Peter Arthur...
-
Jun 19, 14 •
Chichewa, Editors Pick, National News • Written by :
Boniface Phiri •
No Comments
Government has announced plans to introduce two initiatives aimed at empowering and developing the youth in the country. One of the initiatives called ‘Special Child and Youth Rehabilitation...
-
Jun 16, 14 •
Chichewa • Written by :
Chikondi Chiyembekeza •
No Comments
The Business Development Facility (BDF), a local business development grouping, has said Malawi does not have strict set standards for people involved in fraud detection and prevention to meet...
-
Jun 15, 14 •
Nkhani • Written by :
Steven Pembamoyo •
No Comments
Pali anthu ena omwe timawatsatira koma sitidziwa kuti ndi ndani moti kukumana nawo ukhoza kudutsana nawo ukukamba za iwo. Mmodzi mwa anthu otere ndi yemwe adali muulutsi wa mau pa wayilesi ya Star FM...
-
Jun 15, 14 •
Nkhani • Written by :
Dyson Mthawanji •
No Comments
Tikati zisudzo, chomwe ambiri amadziwa n’chakuti osewera zisudzowo amakhala kutsogolo n’kumayesezera zochitika za moyo zomwe zimapangitsa omverawo kuseka chikhakhali. Nthawi zinanso owonerera...
-
Jun 15, 14 •
Nkhani • Written by :
Steven Pembamoyo •
No Comments
Ubwino wa sukulu si kumwa nzeru kokha kapena kuphunzira ntchito basi, wachenjera manja amapha mbalame ziwiri ndi mwala umodzi. Batondwe Msowoya ndi Margaret Nkhoma amaphunzira limodzi luso lokonza...
-
Jun 15, 14 •
Nkhani • Written by :
Dailes Banda •
No Comments
Apolisi a m’boma la Nkhata Bay adati anthu 12 adapezeka atamwalira m’madera angapo kutsatira mphepo ya mkuntho yomwe idaomba pa nyanja ya Malawi kumadera ena a m’boma la Nkhata Bay. Mneneri...
-
Jun 15, 14 •
Nkhani • Written by :
Dailes Banda •
No Comments
Mwana wa zaka 13 m’boma la Rumphi wadzipha podzimangirira bambo ake adamugulitsira fodya yemwe adakunkha yekha m’munda. Mwanayo ankachokera m’mudzi mwa Simoni, T/A Chikowi m’boma la Zomba....


text:
Lilongwe
Lilongwe ndi boma lina la dziko la Malaŵi.
Contents
Lilongwe[edit | edit source]
Lilongwe, ndi mzinda omwe umazeka m'dziko la Malaŵi ndipo uli ndi anthu Pafupi fupi 1,600,000 ndipo ndi kapitolo ya dziko la Malaŵi. Mzinda wa Lilongwe umapezeka m'dera la pakati m'dziko la Malaŵi,ndipo udakhala pa Mstinge wawuku wa Lilongwe,pafupi ndi malile a Malaŵi ndi Mozambique ndi Zambia. Mseu wawukulu wa M1 umadutsa pakatikati pa mzindau,ndipo msewu uwu ndi wawukulu m'dziko lonse la Malaŵi. Mzinda wa Lilongwe umapezeka pa Template:Coord (-13.98333, 33.78333). [1]
Mbiri[edit | edit source]
Mzindawu udayamba moyo wake ngati mudzi wawun'gono chabe mphepete mwa mstinge wawukulu wa Lilongwe,pomwe udatengedawa ndi atsamunda a ku Mangalande,omwe udakhazikitsidwa ngati likulu lawoBritish colonial administrative centre. Nthawi yomwe izi zidachitika koyambilila kwa zaka za 1900. Chifuka chakuti mzindawu umapezeka pa njira yochoka ku mpoto ndi kulowela ku m'mwela kwa dziko la malawi,ndiponso pa mseu wopita ku Northen Rhodesia (tsopano Zambia),mzinda wa Lilongwe udakhala mzinda wawukulu zedi ku Malawi. Mu chaka cha 1974, Kapitolo ya dziko la Malawi idasunthidwa ku choka ku Zomba kupita ku boma la lilongwe. Ngakhale mzinda wa Lilongwe ndi kapitolo ya dziko la Malawi,ntchito za mbiri za chuma ndi malonda zi machitika mu mzinda wawukulu mu dziko lonse la Malawi,Blantyre (the commercial capital of Malawi. Mu nthawi za posachedwa pompa, Paliyamenti idasamutsidwa kuchoka ku Zomba ndipo ndikukhazikitsidwa mu mzinda wa Lilongwe. Izi adapanga ndi mtogoleri yemwe akulamla dziko la Malawi panopo, Dr Bingu WaMuntharika, ndipo mamembala a paliyamentiyi amayenera kukhala ku Lilongwe,kwa nthawi yomwe paliyamenti ikukumana. Tsopano Lilongwe ndi pakati kati pa za ndale,pamene Blantyre ndi pakati kati pa za malonda.
Chiwerengero cha anthu (Demographics)[edit | edit source]
Za Mzindawu[edit | edit source]
Anthu ambiri ochoka ku mayikao a ku ulaya,South Africa ndi anthu akunja,ogwira ntchito kunja amakhala ku Lilongwe, ndiponso kuli ma NGOs ngati (Care International, Plan International, Concern Worldwide, , Population Services International, The UNC Project, World Camp, Baylor International AIDS Initiative, Baobab Health Partnership, WaterAID), ma gulu ena ochoka kunja ngati (Peace Corps, USAID, DFID,UNICEF, UNHCR, UNFAO, WFP), ndipo makampani ochoka kunja, makamaka opanga nchito zokhudzana ndi za fodya, amapezekanso Lilongwe. Ndipo pa chifukwa chimenechi,alendo ambiri ochoka ku mayiko akunja adzapeza kuti mzinda wa Lilongwe ndi wamsangala,ndipo wokondweresta kukhalamo. Mzinda wa Liongwe uli ndi ma shopu ambili a coffee,modyeramo,mabala,malo achisangalalo, ndi casino amapezekanso mu mzinda wa Lilongwe. lilongwe ndi Mzinda omwe uli ndi zipangizo zosiyanasiyana, pakuti munthu utha kupanga chilichonse chomwe ungapange mu mizinda ya kunja ngati Johhanesburg,Pretoria,Newyork, kapenanso London. Moyo ku Lilongwe ndi wapamwamba ndipo wopambana.
Koma chinthu chosakhala bwino ndi chakuti,anthu ambiri omwe amakhala ku Lilongweku ama khala moyo wovutika chifukwa chosowa ndalama,ndi nchito. Chiwerengero cha anthu ku Lilongwe chakula zedi pa chifukwa chakuti anthu ambiri aku mudzi (kuwonjezera ana a masiye) amapita ku Lilongwe pakufuna moyo wamtauni. Anthuwa amafunanso ntchito (zomwe nthawi zambiri sizimapezeka,ndipo amapezeka kuti akungokhala), ndikuyamba mabizinesi awo ang'ono ang'ono. Ngakhale pali kusiyana kwakukulu chonchi pakati pa anthu okhala mu mznda wa Lilongwe,anthuwa amakhala mwamtendere.
Nthawi yamvula ndi kuchoka miyezi ya November ndi April, ndipo nthawi imeneyi ku Lilongwe kumakhala kotentha,kwamatope ndipo ko biriwira kopambana. Miyezi ya June mpaka August kumakhakla kukuzizira zedi (mpkana ma digili okwana 6 nthawizina). Nthawi ya September mpaka October ndiyotentha.
Lilongwe ndi malo omwe akhudzidwanso ndi matenda a HIV/AIDS ku Malawi. Mpakana anthu okwana 20% okhala mkatikati mwa mzindawu ali ndi HIV (kachilombo koyambitsa matenda a AIDS).Chomvesta chisoni ndi chakuti NAC inapereka lipoti la kuti anthu omwe akufa kwambiri ndi matendawa ndi anthu ofunika ngati aphunzitsi,anthu omwe amgwra ntchito ku unduna wa za ulimi,asilikali ndi apolisi [2].Chinthu Chinanso chomwe chikuwononga mzinda waLilongwe ndi kudulidwa kwa mitengo ya chilengedwe. Pali chiopsenzo chakuti pofika chaka cha 2015 anthu a m'midzi yozungulira Lilongwe adzakhala opandilatu mitengo ya nkhuni. Mavuto awa akukhudzana kwambili ndi kukukala kopitirira muyeso kwa chiwerengero cha anthu mu mzindawu.
Climate[edit | edit source]
Pa Zambiri za nyengo ya ku Malawi,chitani click apa www.bbc.com/weather


text:
Kodi Chipembedzo cha Mboni za Yehova ndi cha Chipulotesitanti?
Ayi. Ife a Mboni za Yehova ndife Akhristu koma chipembedzo chathu si cha Chipulotesitanti. N’chifukwa chiyani tikutero?
Zipembedzo za Chipulotesitanti ndi zomwe “zimatsutsa chipembedzo cha Roma Katolika.” Ngakhale kuti ife a Mboni za Yehova sitigwirizana ndi zimene tchalitchi cha Katolika chimaphunzitsa, timaona kuti sitili m’gulu la zipembedzo za Chipulotesitanti pa zifukwa zotsatirazi:
Zinthu zambiri zimene anthu a zipembedzo za Chipulotesitanti amakhulupirira sizigwirizana ndi zimene Baibulo limaphunzitsa. Mwachitsanzo, Baibulo limaphunzitsa kuti “pali Mulungu mmodzi,” osati milungu itatu mwa Mulungu m’modzi. (1 Timoteyo 2:5; Yohane 14:28) Baibulo limanenanso momveka bwino kuti Mulungu amalanga anthu oipa, osati powawotcha kumoto, koma ndi “chiwonongeko chamuyaya.”
—Salimo 37:9; 2 Atesalonika 1:9.
Sitiumiriza tchalitchi cha Katolika kapena tchalitchi chilichonse kuti chisinthe zimene chimakhulupirira. M’malomwake, timangolalikira uthenga wabwino wa Ufumu wa Mulungu n’kumathandiza ena kuti azikhulupirira zimene uthenga wabwinowo umanena. (Mateyu 24:14; 28:
19, 20) Ife cholinga chathu sikusintha zimene zipembedzo zina zimakhulupirira koma kuphunzitsa munthu aliyense payekha amene akufuna kuti adziwe zoona zenizeni zimene Mawu a Mulungu amanena. —Akolose 1: 9, 10; 2 Timoteyo 2: 24, 25.


text:
Kumudziwa Hazrat Khadijah (S.A)
- Kulongosola
- Gulu la zinthu: Zolembedwa
- Owona: 134
بسم الله الرحمن الرحیم
ألم یجدک یتیما فآوی و وجدک ضالا فهدی و وجدک عائلا فأغنی
M’mwezi olemekezeka wa Ramadhan pa tsiku la khumi (10), tsiku lomwe adamwalira olemekezeka Khadijah (S.A).
Ife mutsiku limeneli chifukwa chakumwalira kwa olemekezekawa timakhala pachisoni kwambiri kufikira kuti ngakhale mtumiki wathu okondedwa (S.A.A.W) adachitcha chaka chomwe Hazrat Khadijah (S.A) adamwalira kuti chaka cha madandaulo (Amul Huzn).
Mwachoncho ifenso padakali pano ndife odandaula.
Amuna ndi amayi onse ayenera kumuyika mzimayi ameneyu kukhala chitsanzo chawo pakupilira, kutukuka ndi pa usilamu wawo ndikudutsa njira yomwe olemekezekawa adadutsa.
Tiyenera kuti tipititse patsogolo kuzindikira kwathu pokhudzana ndi olemekezeka Khadijah (S.A).
Msilamu wina aliyense yemwe alipo, adalipo komanso yemwe adzabwere kutsogoloko, ali msilamu chifukwa cha ntchito yosanenedwa ya olemekezeka ameneyu.
Chifukwa chakuti pakadapanda kupezeka Hazrat Khadijah (S.A) mu Hisitore komanso padakapanda kulimbira kwake ndi ntchito yomwe adayigwira, ndithudi sibwenzi chisilamu chitapita patsogolo.
Inde! Tikudziwa bwino lomwe kuti mtumiki wathu okondedwa adali ndi ulemelero wapamwamba mu uzimu, izo zikhale pambali. Koma kuti ntchito yoitanira anthu kuchiwongoko iyende bwino, pamafunikanso zinthu zina zadziko lapansi monga chuma.
Zikunenedwa mu bukhu lolemekezeka la Quran kuti:
ألم یجدک یتیما فآوی و وجدک ضالا فهدی و وجدک عائلا فأغنی
“kodi Mulungu sadakupeze iwe – mtumiki – uli wamasiye ndiye adakupatsa malo okhala? Ndipo adakupeza iwe uli osochera ndipo adakuwongola? komanso adakupeza uli osauka koma adakulemeretsa?
Kutanthauza kuti Mulungu adamupeza mtumiki alibe chuma choti akadagwiritsira ntchito popititsa patsogolo chipembedzo koma Mulungu adamulemeretsa kudutsira mwa olemekezeka Khadijah (S.A).
Zidanenedwanso mu Hadith ina kuchokera kwa Ahalbait (A.S) kuti kusafunikira chinthu ndi kulemera komwe mtumiki adali nako, kudalipo kudutsira muchuma chomwe Mulungu adamupatsa Hazrat Khadijah (S.A).
Olemekezeka Khadijah (S.A) popanda kudandaula komanso popanda chiyembekezero china chirichonse adapereka chuma chake kwa mtumiki komanso munjira ya Mulungu.
Zimenezi sizochepa ayi.
Ife sitikuwonapo mu mbiri yakale – Hisitore – kuti padali munthu ngati Olemekezeka Khadijah (S.A) yemwe adapereka chuma chonse munjira ya Mulungu. Kufikira kuti panthawi yomwe amamwalira, palibe chomwe chidatsala mu chuma chake ngakhale mlingo wansalu okwana nsanda yake kumene.
Zonse adazipereka munjira ya Mulungu kufikira kuti palibe chomwe chidatsala m’manja mwake.
Sitikudziwa kuti kodi mtumiki wa Mulungu adapanga zotani ndi chuma chimenechi? Koma zomwe tikudziwa ndi zoti, dera lomwe anthu adali munthawi ya mapeto a umbuli, kupha ana akazi, nkhondo zochuluka pakati pawo, kupondereza, kufalitsa uchimo padziko lapansi ndi zina zotero, zonsezi ndi cholinga chofuna kupeza zadziko lapansi.
Kodi mtumiki adzausintha bwanji mtundu oterewu? Kodi apange zotani komanso akhale ndi chiyani pofuna kusintha mzinda umenewu?
Sitikudziwa kuti mtumiki adapanga chiyani ndi chuma cha Olemekezeka Khadijah (S.A).
Adawaombola akapolo, adapawapatsa umoyo wabwino anthu osauka, adawathandiza anthu osowa ndi zina zotero.
Padakali pano dziko lapansi likufunikira anthu ozindikira omwe ali olemera kuti apereke chuma chawo munjira ya Mulungu ndi kuti amenye nkhondo ndi kulimbana ndi chuma chawo.
Padakali pano ife asilamu tikufunikira kuti tivomereze za upamwamba omwe Olemekezeka Khadijah (S.A) adali nawo ndi kuti titengerepo phunziro.
Munthu amene tanena kale kuti adataya chuma chonse munjira ya Mulungu kufikira kuti olo ndi pang’ono pomwe palibe chomwe chidatsala ngakhale mlingo okwana nsanda yake.
Tikutha kuwona zomwe zidachitika mudziko la Iran munkhondo yadziko lonse yoyamba. Mdani pofuna kuwakokera anthu kuchikhulupiliro chosocheretsa cha Bahayi, adabwera ndikuwapatsa chakudya anthu omwe adali opanda chakudya, anjala ndipo kudutsira munjira imeneyi anthu ambiri ndi mitundu ina ya nthawi imeneyo idakhala yotsatira gulu la Bahayi.
Ku Somalia panthawi yomwe kudabwera chilala mu zaka zapitazo, ndi chiyani ife asilamu sitidathe kuwugwiritsa ntchito bwino mwayi umenewu pofuna kuthandiza asilamu anzathu?! Komwe akhirisitu adabwera ndikugwiritsa ntchito mwayi umenewu pomwe atsikana ndi ana achisilamu adali kulandira chakudya kuchokera m’manja mwa akhirisitu namawapapasa ndi manja awo achithandizo pa mitu yawo.
الناس عبید الإحسان
“anthu ndi akapolo a ntchito zabwino”
Ndi lamulo la chipembedzo chathu kuti gawo lina la chuma chathu tichipereke kwa anthu osowa ngakhale atakhala kuti siasilamu ndi cholinga choti mtima wawo uwandikire ku Chisilamu.
Kuyitanira ku chipembedzo cha Mulungu ngakhale kuti kumafunikira Taqwa, Ikhlas, kumafunikiranso chuma chochuluka ndikuchipereka mu njira ya Mulungu. Ngakhale munthu yemwe akufuna kusonkhanitsa chuma pano adziko lapansi, njira ina yomwe amatsata ndiko kupereka gawo la chuma chake kwa ena.
Chimodzi muzolinga za kusala ndiko kukumbukira anthu osauka. Tikumbukire kunena kuti anthu amenewa sakutha kudya, kumwa, kuvala, kuseka ndi kusangalala pano padziko chifukwa chakuti alibe ndalama.
Koma munthu wa masomphenya ndi ozindikira yemwe angapeze phunziro kuchokera kwa Olemekezeka Khadijah (S.A), chisangalalo chake amachigawa.
Imodzi mwa mbiri zomwe Olemekezeka Khadijah (S.A) alinayo ndi Ummul Fuqaraa, kutanthauza kuti mayi wa osauka ndi osowa.
Zikukhala ngati kuti anthu osauka ndi osowa ali ndi mayi omwe dzina lawo ndi Khadijah (S.A).
Tanena kale kuti munthu amene akufunafuna umoyo wadziko ndikusonkhanitsa chuma chake amayenerabe kuti apereke chopereka – Infaaq – ngakhale yemwe alibe amakumbukira kuthandiza ena ngati atapeza kangachepe.
Pali Hadith yomwe ikutsimikizira pa zimenezi kuti:
من قدر علیه رزقه فلینفق مما آتاه الله
“Munthu amene chakudya chake chachepetsedwa – umoyo wake ndi ovuta – ayenera kupereka kuchokera muzomwe Mulungu wamupatsa.
Ngakhale zitakhala zochepa.
Kupereka munjira ya Mulungu, zili ngati mulimi amene ngati akufuna kuchulukitsa mbewu zake, akufunikira kupilira ndi maphunziro (kuzindikira).
Mulimi amenewu chifukwa cha kuzindikira komwe ali nako, ali ndi chitsimikizo ndi chikhulupiliro kuti akadzala nthangala imodzi ndiye kuti adzakolola zochuluka kwambiri.
Munthu amene akupereka munjira ya Mulungu ngakhale ndi pang’ono pomwe akufunikiranso kupilira ndi Ikhlas. Mapeto ake adzawona kuti Mulungu adzamupatsa zochuluka kukhala ngati kuti wadzala ndipo panthawi imeneyi akukolola zochuluka.
Amenewa ndi malamulo a Quran ndipo Olemekezeka Khadijah (S.A) adapanga zoterezi.
Kodi adali ndi chuma chochuluka bwanji? Pomwe zikunenedwa kuti chuma chake chidali chikunyamulidwa ndi ngamila zokwa 70,000. Kodi chuma chochuluka chonchi chifunikira anthu antchito ochuluka bwanji? Nanga katundu yemwe wanyamulidwayo ndi ochuluka bwanji? Nanganso akufunikira nthaka yayikulu bwanji?
Koma zonsezo adazipereka munjira ya Mulungu. Zimenezi ndi zomwe zikutisonyezera ife kuti kodi nzeru zake zidali zowala komanso zamphamvu bwanji. Komwe kudali kusakakamira za dziko.
Anthu omwe amakakamila za dziko ndithudi ndi omwe ali pachiwonongeko chachikulu kwambiri.
Pali Hadith yomwe ikuchokera kwa Imam Hasan Askariy (A.S) kuti:
“ Nzeru za anthu zikadagwira ntchito bwino, dziko lapansi likadakhala lotayika (ngati nyumba yomwe idagwa kalekale).
Chifukwa chiyani zikadakhala chonchi?
Chifukwa chakuti ife omwe tikukhala pano pa dziko lapansi, pomwe tiri pa ulendo opita kudziko losatha, tikadazindikira zimenezi tikadayesetsa ndi m’mene tikadakwanitsira kuti tigwire ntchito yathu chifukwa cha dziko losathalo.
Ngatinso momwe zikunenedwera mu Hadith ina yodziwika bwino kuti:
“ Gwirani ntchito padziko lapansi ngati mudzakhala mpakana kalekale – ndicholinga chofuna kupeza zofunikira za umoyo wadziko lapansi – ndipo ligwilireni ntchito dziko losatha – pofuna kupeza chisangalalo chosatha – ngati mumwalira mawa.
Ndiye ngati zanenedwa kuti tikhala umoyo wapano padziko lapansi nthawi yaitali, palibe kufunikira kofulumira kuti tigwire ntchito mopupuluma.
Tithamangira kuti?! Tidakalipo ndipo nthawi ndi yambiri.
Zomwe zidzapangitsa kuti munthu asakhale ndi chidwi chogwira ntchito.
Ife padakali pano tiri ndi lamulo la anthu apaulendo omwe akungodutsa mudzikoli.
Anthu omwe ali ngati Olemekezeka Khadijah (S.A) amadziwa kuti sakuyenera kusiya chinthu paulendewu ndipo asadanyamuke pa siteji imeneyi akuyenera kutumiziratu katundu wawo komwe akupita. Mapeto ake panthawi yomwalira amakhala akusamuka pa ulendewu popanda katundu owalemeretsa. Pomwe anthu ena siali chonchi.
Sitidzakhala umoyo wathu onse mpakana kalekale pa siteji imeneyi. Imeneyi ndi sitiji chabe yomwe pakangodutsa nthawi yochepa ukhala ukusamutsidwa kupita kudziko lina. Koma zomvetsa chisoni ndi zakuti onse atangwani pongoligwilira ntchito siteji imeneyi.
Ifika nthawi posachedwapa pomwe azikuwuza kuti tiye uzipita. Ndipo iwe uzifunsa kuti ndizipita kuti?! Ndipomwe udzayankhidwa kuti nyumba yathu komanso kokhala kwathu sikuno ayi.
Zowonadi Mulungu adamupeza mtumiki alibe chirichonse koma adamulemeretsa kudutsira mu chuma cha Olemekezeka Khadijah (S.A).
Pokhudzana ndi Olemekezeka Khadijah (S.A) ndipomwe tikuwonanso mu Baibulo kuti mukulongosoledwa zokhudzana ndi Olemekezeka Khadijah (S.A).
Mtumiki wa Mulungu pomulongosola Olemekezeka Khadijah (S.A) powerenga kuchokera mu Baibulo la chiluya akunena kuti:
نسله من مبارکة و هی مونسة أمک فی الجنة
“Mtundu – Ummah – wake ndi ochokera mwa Mubarakah ndipo iye ndi yemwe azidzawachezetsa amayi ako ku mtendere”
Mubarakah ameneyu atha kukhala Olemekezeka Khadijah (S.A) kapenanso atha kukhala Hazrat Fatima Zahra (S.A).
Zowonadi kuti mtundu wa mtumiki wa chisilamu, uli ochokera kwa Olemekezeka Khadijah (S.A). pomwe tikuwona kuti akubadwitsa mwana wake olemekezeka Fatima (S.A) ndikumupereka ku mtundu wa chisilamu.
Zowonadi Olemekezeka Khadijah (S.A) ndi omwe azidzamuchezetsa Hazrat Mariyam – mayi Mariya – (S.A) omwe ali mayi a mtumiki Yesu (A.S) ku Jannah.
Kupezeka kwa Olemekezeka Khadijah (S.A) ndi kwakukulu komanso kwa pamwamba kwambiri kufikira kuti mwa iye mukupezeka kukwanira pokhala mkazi wa mtumiki wa mtumiki (S.A.A.W), kuwonjezeranso apo kukwanitsa kulandira kuwala kwa mwana olemekezeka Fatima Zahra (S.A).
Kuwala kumene kudalibe kwa mtumiki wina aliyense, kuwala komwe kukuperekedwa kwa mtumiki wathu chifukwa chakuziyeretsa kwake mtumiki, kuwala komwe palibe mtumiki yemwe adapatsidwa. Kuwala kumene kudasungidwa chifukwa cha mtumiki wathu ndipo mapeto ake kuwala kumeneku kudafika ndi kubadwa kudutsira mwa Olemekezeka Khadijah (S.A).
Kupezeka kumene kungathe kukhala mkazi wa mtumiki ndi kukhalanso kupezeka kotuluka mkati mwake atsogoleri ndi ma Imam okwana 11, sikupezeka kwapansi ayi.
Zowonadi chibelekero cha Olemekezeka Khadijah (S.A) ndi choyera kuti mpakana zizichitika zoterezi. Kupezeka kwake ndi kwapamwamba kwambiri.
Ndipo tikupeza kuti imodzi mwa mbiri zomwe Olemekezeka Khadijah (S.A) alinayo ndi Twahirah kutanthauza kuti oyera.
Tangowona nthawi yomwe amakhala amayi a anthu ena omwe adazitchanso kuti ndi Khalifah wa mtumiki Muawiyah, yemwe mayi ake adali Hind, tawonani nthawi yomweyi ndi yomwe amakhala Olemekezeka Khadijah (S.A) koma adali akutchedwabe kuti Twahirah.
Tayesani pakati pawo anthu amenewa kuti ankakhala bwanji.
Apanso tinene izi kuti upamwamba omwe Olemekezeka Khadijah (S.A) alinawo, sichifukwa choti adangokhala mkazi wa Mtumiki (S.A.A.W).
Chifukwa chakuti tikutha kuwona kuti mu Hisitore kudali akazi a atumiki omwe adanenedwe ndi kudzudzulidwa ndi Quran.
Ulemelero siukubwera chifukwa chongolumikizana ndi mtumiki wa Mulungu kapena kungokhala ubale wakubadwana.
Tawonani kuti olemekezeka mtumiki Lot (S.A) ndi olemekezeka mtumiki Nowa (A.S) adalinso ndi akazi, koma akaziwo akudzudzulidwa chifukwa cha mchitidwe wawo oyipa mu Quran.
Ndipomwe tikuwonanso mbali inayo kuti mkazi wa Farao akuchemeleredwa ndi kuyamikiridwa ndi Quran. Zonsezi osati chifukwa chakulumikizana komwe kudalipo pakati pa iye ndi Farao.
Mwachoncho kupezeka kwa ulemelero wa Olemekezeka Khadijah (S.A), sichifukwa choti adangokhala mkazi wa mtumiki basi. Ngakhale kuti ndi zinthunso zonyaditsa kwa iye kukhala mkazi wa mtumiki chifukwa chakuti adawugwiritsa bwino ntchito utumiki umenewu. Pomwe tikuwona kuti panthawi yomwe Olemekezeka Khadijah (S.A) ali ndi moyo ndipo mtumiki adali akumukumbukira Olemekezeka Khadijah (S.A) mu umoyo wake onse.
Kupezeka kwa Olemekezeka Khadijah (S.A) kwa mtumiki kudali kwapamwamba kwambiri kufikira kuti mtumiki akuchitcha chaka chomwe olemekezekayo adamwalira kuti Amul Huzn (chaka cha madandaulo).
Mtumiki akamakumbukira Olemekezeka Khadijah (S.A), mtima wake udali kudzadza ndi madandaulo, kufikira kuti ena mwa akazi a mtumiki akawona zoterezi ankadana nazo ndikumayankhula monyogodola ponyoza Olemekezeka Khadijah (S.A) kuti:
“Mulungu m’malo mwa nkhalamba yaikaziyo, adakupatsa akazi achitsikana okongola. Ndi chifukwa chiyani umakumbukira Khadijah chonchi? Ndi chifukwa chiyani ukumamuphera nkhosa ndikumawapatsa abwenzi ake?”
Mtumiki poyankha ndipomwe akunena kuti:
“khalani chete palibe chomwe mukudziwa kuti Khadijah adali ndani. panthawi imene munthu wina aliyense sadakhulupilire za utumiki wanga iye adakhulupilira za ine. Adapereka chuma chake munjira yanga”.
Amirul Mu’uminina Ali (A.S) mu Khutbah yotchedwa Qasiah akunena kuti:
“Mtumiki wa Mulungu adanena kuti Mulungu patsiku kangapo konse chifukwa cha Khadija amakhala akunyadira pamaso pa angelo kuti: mukukumbukira panthawi yomwe ndinkafuna kulenga munthu oyamba padziko kuti adzakhale mlowa m’malo wanga padziko lapansi ndipo inu munkatsutsana ndi zimenezi chifukwa chakuti mumandigwadira ndi kumandiyeretsa ndipo ine ndidanena kuti:
إنی أعلم ما لا تعلمون
“Ine ndimadziwa zomwe inu simumadziwa”. Chimodzi mwazinthu zomwe simunkadziwa ndi ichi kuti kuchokera mumsana wa Adam – Abulbashar – (A.S) mudzabwera kupezeka kwa pamwamba ngati Khadijah. Tawonani angelo anga cholengedwa chimenechi.
Olemekezeka Khadijah (S.A), Ummul Mu’uminina.
Mulungu adali kunyadira pamaso pa angelo kangapo konse patsiku.
Kodi ndi ma Salamu ochuluka bwanji omwe mngelo wa uthenga olemekezeka Jibril (A.S) adali kumupatsira mtumiki kuti ukatipelekere Salamu kwa Khadijah (S.A).
Quran yanena zowonadi kuti:
ألم یجدک یتیما فآوی و وجدک ضالا فهدی و وجدک عائلا فأغنی
Koma zomvetsa chisoni ndi zakuti pali anthu ena omwe akuyesetsa kufuna kunyoza ndi kuchepetsa ulemelero ndi upamwamba omwe olemekezekawa ali nawo.
Mtendere ndi madalitso a Mulungu apite kwa olemekezeka Khadijah Ummul muminina.


text:
NKHANI YA PACHIKUTO | KODI MUNGATANI MUTAKUMANA NDI VUTO LALIKULU?
Kodi Mungatani Mutakumana Ndi Vuto Lalikulu?
ANTHUFE tikhoza kukumana ndi vuto lalikulu pa nthawi imene sitikuyembekezera. Ndipo zimenezi zikhoza kuchitikira aliyense, ngakhale munthu wolemera.
BAIBULO LIMANENA KUTI:
“Anthu othamanga kwambiri sapambana pampikisano, amphamvu sapambana pankhondo, anzeru sapeza chakudya, omvetsa zinthu nawonso sapeza chuma, ndipo ngakhale odziwa zinthu sakondedwa, chifukwa nthawi yatsoka ndi zinthu zosayembekezereka zimagwera onsewo.”—Mlaliki 9:11.
Popeza aliyense akhoza kukumana ndi vuto lalikulu, funso ndi lakuti: Kodi inuyo zimenezi zitakuchitikirani mungatani? Mwachitsanzo, kodi mungatani:
Katundu wanu yense atawonongeka pa ngozi zamwadzidzidzi monga kusefukira kwa madzi?
Atakupezani ndi matenda aakulu?
Munthu wa m’banja lanu atamwalira?
A Mboni za Yehova, omwe amafalitsa magaziniyi, amakhulupirira kuti Baibulo lingakuthandizeni kudziwa zoyenera kuchita zoterezi zikachitika. Baibulo lingakuthandizeninso kudziwa zimene mungachite kuti mukhale ndi chiyembekezo. (Aroma 15:4) Zitsanzo zotsatirazi zikusonyeza umboni wa zimenezi.


text:
ZITHUNZI ZOFOTOKOZA NKHANI ZA M’BAIBULO
ZITHUNZI ZOFOTOKOZA NKHANI ZA M’BAIBULO
Aisiraeli Anapanga Mwana wa Ng’ombe Wagolide
Werengani nkhani yofotokoza za Aroni mchimwene wake wa Mose, pamene anachimwa chifukwa chothandiza Aisiraeli kupanga fano la mwana wa ng’ombe wagolide. Werengani nkhaniyi pa Intaneti kapena patsamba limene mwasindikiza.
ZINANSO
Yerekezerani kuti mukuona zimene mukuwerenga pa zithunzi zofotokoza nkhani za m’Baibulozi zikuchitikadi. Kenako yankhani mafunso amene ali kumapeto kwa nkhaniyi monga banja n’kukambirana zimene mukuphunzira.


text:
Nasrullah: Hizbullah ndiyamphamvu.
- Kulongosola
- Gulu la zinthu: Nkhani
- Owona: 42
Nasrullah: Hizbullah ndiyamphamvu.
Wamkulu wa gulu la Hizbullah Hasan Nasrullah adalankhula kuti gulu la Hizbullah ndilamphamvu ndipo nkhani yomwe ikufunikira ndi kulimba pakati pawo yomwenso yakhala ili mkamwa kamwa masiku apitawa.
Nasrullah adalankhula pa mwambo omwe adali nawo okhazikitsa malo ophunzilira komanso kupumira nthawi zina a Jabal Amel culture and Literature mdera la Ainatha kuti: " Takhala tikumva za chiopsezo chochokera kwa a zion, tidziwe kuti chiopsezochi chidakalipo osati momwe ena akuganizira kuti padakali pano palibe, uku ndikulakwa kwakukulu, chomwe chikufunikira kwa ife ndikulimba pakati pathu komanso kukhonzekera china chilichonse."
Iye adapitiliza kulankhula kuti: " Nkhani ya chilimbi limbi ndiyayikulu komanso yoyera kuposa vuto lina lililonse lomwe lingachokere kwa gulu lina lililonse. Kutsutsana kwina kulikonse komwe kungapezeke ndi gulu lina ndikutsutsana ndi wina aliyense yemwe ali pa mndandanda wa chilimbi limbichi, ndipo mchitidwe monga umenewu ungabweretse zotsatira zomwe zitha kuwululika mtsogolo mwake. Ndikufuna kulengeza lero lino pa malo aufulu ano kuti chilimbi limbi chomwe tilinacho lero chomwe takhala nacho kuchokera mwezi wa July, ndichamphamvu mbali zonse.
Anthu ena sakudziwa zoti chilimbi limbi chimenechi chidachokera mchaka cha 1948 chifukwa choti sakudziwa kuti chilimbi limbi ndi chiyani. Chilimbi limbichi chidapezeka kuyambira nthawi yomwe padayambika kutaka taka za nkhaniyi ndipo chidalandira nyota yodziwika nthawi yomweyo. Anthu amenewa sakudziwa umboni omwe anthu okhala kumidzi angapereke komanso sakudziwa momwe ma zion amaonongela malo, nthaka ndi mpweya wathu."
Mkuluyu pofuna kuyankha kulankhula kwa mtsogoleri Michel Sulaiman adati: " Golide adzakhalabe golide. Atakhala kuti golide ali pamanso pathu pomwe wina ndikumati sigolide koma tin kapena thabwa, palibe kanthu kukanira kwawo sikungapangitse golide kusintha. Golide wa dziko la Lebanon sakupezeka dziko lonse lapansi ndipo ma Lebanese amapanga mabokosi amaliro asilikali aku Israel kuchokera mmatabwa amenewa ndipo izi zidzakhalabe mpaka mtsogolo."
Poyankhapo za nkhani yaku Syria iye adati: " Nkhani yaku Syria ili yoti vuto lomwe lilipo likukhudzana ndi ndale zathu osati kulowelera kwathu pachithandizo zomwe angakhale ena adalowelera ndipo ife tidabwera pambuyo pawo.


text:
Ndimakopeka ndi Amuna Kapena Akazi Anzanga. Kodi Zimenezi Zikutanthauza Kuti Ndidzayamba Kugonana ndi Amuna Kapena Akazi Anzanga?
Mwina mungadzifunse kuti: “Kodi zimenezi zikutanthauza kuti ndidzayamba kugonana ndi amuna kapena akazi anzanga?” Ayi, si choncho.
Zoona zake: Nthawi zambiri, kukopeka ndi amuna kapena akazi anzanu kumangochitika kwa kanthawi kochepa pa moyo wa munthu.
Mtsikana wina dzina lake Lisette, yemwe ali ndi zaka 16, amene pa nthawi ina anakopeka ndi mtsikana mnzake, anazindikira zimenezi. Iye anati: “
Kusukulu, pa phunziro la sayansi, ndinaphunzira kuti pakati pa zaka 13 ndi 19, thupi la achinyamata limakhala likusinthasintha. Ndikukhulupirira kuti achinyamata ambiri akanakhala kuti amamvetsa zimene zikuchitika m’thupi mwawo, bwenzi akudziwa kuti kukopeka ndi mkazi kapena mwamuna mnzawo nthawi zina kumangochitika kwa kanthawi basi. Akanadziwa zimenezi, si bwenzi akumaganiza kuti ali m’gulu la anthu amene angagonane ndi amuna kapena akazi anzawo.”
Nanga bwanji ngati zikuoneka kuti kwa nthawi yaitali, mwakhala mukukopeka ndi amuna kapena akazi anzanu ndipo khalidweli likupitirirabe? Kodi tinganene kuti Mulungu ndi wankhanza chifukwa amauza munthu amene amakopeka ndi amuna kapena akazi anzake kuti apewe kugonana nawo?
Ngati mwayankha kuti inde pa funso lachiwirili, dziwani kuti maganizo amenewa ndi ochokera kwa anthu amene amaganiza molakwika kuti munthu ali ndi ufulu wogonana ndi aliyense amene iye akufuna. Koma m’Baibulo muli mfundo zosonyeza kuti Mulungu amalemekeza anthu. Iye anatipatsa mwayi woti tizitha kupewa kuchita zimene mtima wathu ukutilimbikitsa kuchita pa nkhani yokhudza kugonana.—Akolose 3:5.
Zimene Baibulo limanena pa nkhaniyi n’zoti anthu angakwanitse kuzitsatira. Baibulo limalimbikitsa anthu onse kuti “
thawani dama,” kaya akhale amene amafuna kugonana amuna kapena akazi okhaokha, kapenanso amuna ndi akazi amene amafuna zachiwerewere. (1 Akorinto 6:18) Ndipo zoona zake n’zakuti anthu mamiliyoni ambirimbiri amene sakopeka ndi amuna kapena akazi anzawo, omwe akufuna kutsatira mfundo za m’Baibulo, amayesetsa kukhala odziletsa ngakhale kuti akukumana ndi mayesero osiyanasiyana. Choncho nawonso anthu amene amakopeka ndi amuna kapena akazi anzawo, amene akufunadi kukondweretsa Mulungu, akhoza kukwanitsa kudziletsa.—Deuteronomo 30:19.


text:
Kodi Ulosi wa M’Baibulo Umatiuza Zotani pa Nkhani ya Chaka cha 1914?
Yankho la m’Baibulo
Maulosi a m’Baibulo amasonyeza kuti Ufumu wa Mulungu unakhazikitsidwa kumwamba m’chaka cha 1914. Ulosi wopezeka m’buku la Danieli chaputala 4 umasonyeza bwino nkhani imeneyi.
Tione ulosiwu mwachidule. Mulungu anachititsa kuti Nebukadinezara, yemwe anali mfumu ya ku Babulo alote maloto aulosi okhudza mtengo wautali kwambiri umene unagwetsedwa. Chitsa chake sichinaloledwe kuphuka mpaka patadutsa “nthawi zokwanira 7” kuti chidzayambenso kuphuka.
Kukwaniritsidwa koyamba kwa ulosiwu. Mtengo waukuluwo unkaimira Mfumu Nebukadinezara. (Danieli 4:20-22) Mophiphiritsira mfumuyi ‘inagwetsedwa’ pamene inasiya kulamulira ufumu wake kwa zaka 7 chifukwa chakuti inachita misala. (Danieli 4:
Umboni wosonyeza kuti ulosiwu unayenera kudzakwaniritsidwa m’njira inanso yaikulu. Cholinga chachikulu cha ulosiwu chinali chakuti “anthu adziwe kuti Wam’mwambamwamba ndiye Wolamulira wa maufumu a anthu, ndiponso adziwe kuti iye akafuna kupereka ulamuliro kwa munthu aliyense, amamupatsa ndipo amaika ngakhale munthu wonyozeka kwambiri kuti azilamulira.” (Danieli 4:17) Kodi lembali likusonyeza kuti Mulungu ankafuna kupereka ulamuliro umenewu kwa Nebukadinezara yemwe anali wonyada? Ayi ndithu. Zili choncho chifukwa chakuti poyambirira Mulungu anaonetsa mfumuyi maloto osonyeza kuti palibe wolamulira wina aliyense wandale kuphatikizapo Nebukadinezarayo amene adzakwanitse zimene Mulungu amafuna. M’malomwake Mulungu “adzakhazikitsa ufumu umene sudzawonongedwa ku nthawi zonse.”
Kale Mulungu anakhazikitsa ufumu wa Aisiraeli womwe unkaimira ulamuliro waMulunguyo padziko lapansi. Mulungu analola kuti ufumuwu ‘uwonongedwe’ chifukwa olamulira ake anasiya kuchita zinthu mokhulupirika. Kenako iye analosera kuti adzapereka ufumuwu kwa munthu “amene ali woyenerera mwalamulo kuutenga.” (Ezekieli 21:25-
Kodi mtengo wotchulidwa mu Danieli chaputala 4 ukuimira chiyani? M’Baibulo, nthawi zina mitengo imaimira ulamuliro. (Ezekieli 17:22-
Kodi kudulidwa kwa mtengowo kumatanthauza chiyani? Monga mmene kudulidwa kwa mtengo wa mu ulosiwu kunaimira kuimitsidwa kwa ulamuliro wa Nebukadinezara, nawonso ulamuliro wa Mulungu padziko lapansi pano unaimitsidwa. Zimenezi zinachitika pamene Nebukadinezara anagonjetsa mzinda wa Yerusalemu kumene mafumu a Isiraeli ankakhala “pampando wachifumu wa Yehova,” monga oimira ulamuliro wake.
Kodi “nthawi zokwanira 7” zikuimira chiyani? “Nthawi zokwanira 7” zimenezi zimaimira nthawi imene Mulungu analola kuti mitundu ya anthu izilamulira padziko lapansi popanda kusokonezedwa ndi ulamuliro uliwonse umene Mulunguyo anakhazikitsa. Ulosi wa m’Baibulo umasonyeza kuti “nthawi zokwanira 7” zimenezi zinayamba mu October 607 B.C.E., pamene Yerusalemu anawonongedwa ndi Ababulo. *
Kodi “nthawi zokwanira 7” ndi nyengo yaitali bwanji? Nthawi imeneyi ndi yosiyana ndi zaka 7 zenizeni zopezeka mu nkhani ya Nebukadinezara. Yesu ananena mawu otithandiza kudziwa nthawi imeneyi pamene anati, “Anthu a mitundu ina adzapondaponda Yerusalemu [yemwe ankaimira ulamuliro wa Mulungu], kufikira nthawi zoikidwiratu za anthu a mitundu inawo zitakwanira.” (Luka 21:24) “Nthawi zoikidwiratu za anthu a mitundu ina,” yomwe ndi nthawi imene Mulungu analola kuti ‘mitundu ya anthu ipondeponde’ ulamuliro wake, ndi yofanana ndi “nthawi zokwanira 7” zotchulidwa mu Danieli chaputala 4. Izitu zikusonyeza kuti “nthawi zokwanira 7” zinali zisanathe ngakhale pamene Yesu anali padziko lapansi.
Baibulo limatithandiza kudziwa kutalika kwa ulosi wa “nthawi zokwanira 7” umenewu. Limanena kuti “nthawi” zitatu ndi hafu zikuimira masiku 1,260. Choncho tinganene kuti “nthawi zokwanira 7” zikufanana ndi masiku 2,520 omwe ndi kuwirikiza kawiri masiku 1,260. (Chivumbulutso 12:
^ ndime 10 Kuti mudziwe mwatsatanetsatane chifukwa chimene chaka cha 607 B.C.E chimagwiritsidwa ntchito, werengani nkhani izi; “Kodi Yerusalemu Wakale Anawonongedwa Liti?-Gawo 1” tsamba 26-


text:
NKHANI YA PACHIKUTO
Kodi Mungatani Kuti Mukhale Bwenzi Labwino?
PA DECEMBER 25, 2010, mayi wina wazaka 42 wa ku Britain analemba uthenga pa webusaiti ina wonena kuti akufuna kudzipha. Uthenga wakewu unasonyeza zoti ankafuna kuti anthu ena amuthandize. Ngakhale kuti mayiyu anali ndi anzake ambirimbiri amene ankacheza nawo pa Intaneti, palibe amene anamuthandiza. Mayiyu anadziphadi atamwa mankhwala ambiri, ndipo apolisi anamupeza atafa tsiku lotsatira.
Masiku ano zinthu monga mafoni, makompyuta kapena Intaneti, zikupangitsa kuti anthu asamavutike kupeza ocheza nawo ambiri. Iwo amangofunika kusankha dzina la munthu n’kuliika pa mndandanda wa anthu ocheza nawo. Akaona kuti akufuna kusiya kucheza ndi winawake, amangochotsa dzina la munthuyo pa mndandanda uja. Koma nkhani ya mayi wa ku Britain, ikusonyeza kuti kupeza mabwenzi enieni si kophweka. Ndipotu, zotsatira za kafukufuku wina amene anachitika posachedwapa, zinasonyeza kuti ndi anthu ochepa okha amene ali ndi anzawo enieni. Izi zili choncho ngakhale kuti pali njira zambiri zopezera anthu ocheza nawo.
Anthu ambiri amaona kuti kukhala ndi mnzako wabwino n’kofunika ndipo mwina inunso mumaona choncho. Koma mwinanso mumaona zoti pamafunika zambiri kuti munthu akhale ndi anzake abwino, osati kungosankha dzina la munthu pa Intaneti. Kodi inuyo mumafuna kuti mnzanu akhale wotani? Nanga mungatani kuti mukhale bwenzi labwino? Ndipo kodi anthu omwe ndi mabwenzi angatani kuti ubwenzi wawo usathe?
Tiyeni tikambirane mfundo 4 zomwe zingakuthandizeni kupeza mabwenzi abwino. Tikambirananso malangizo a m’Baibulo amene angakuthandizeni kukhala ndi makhalidwe amene angapangitse anthu ena kukopeka nanu kuti mukhale mnzawo.
1. Muzisonyeza Kuti Mumakonda Mnzanuyo Komanso Mumamuganizira
Kuti ubwenzi ukhale wolimba pamafunika kudzipereka. Izi zikusonyeza kuti bwenzi labwino limakuderani nkhawa ndipo limakukondani. Komatu dziwani kuti inunso mumafunika kuchita zimenezi. Kuti izi zitheke, pamafunika khama komanso kudzipereka. Komabe n’zimene zingathandize kuti ubwenzi wanu ukhale wolimba. Ndiye dzifunseni kuti, ‘Kodi ndimagwiritsa ntchito nthawi komanso zinthu zanga mosanyinyirika pothandiza mnzanga?’ Kumbukirani kuti ngati mukufuna kukhala ndi mnzanu wabwino, muyenera kuyamba inuyo kukhala bwenzi labwino.
ZIMENE ANTHU AMAFUNA KUTI ANZAWO AZICHITA
Irene: “Kuti munthu ukhale ndi munda wamaluwa wokongola, umafunika kupeza nthawi yousamalira. Pamafunikanso kuchita chimodzimodzi ukafuna kukhala ndi bwenzi labwino. Choyamba, uyenera kuyesetsa kukhala munthu wabwino. Uyeneranso kusonyeza mnzakoyo kuti umamukonda komanso kumuganizira.Uzikhalanso wokonzeka kugwiritsa ntchito nthawi yako, mnzakoyo akafuna kuti umuthandize.”
Luis Alfonso: “Anthu ambiri m’dzikoli ndi odzikonda ndipo saganizira kwenikweni za ena. Choncho zimakhala zolimbikitsa kwambiri ukakhala ndi mnzako amene amakuthandiza popanda kufuna kuti apezepo kenakake.”
ZIMENE BAIBULO LIMANENA
“Zimene mukufuna kuti anthu akuchitireni, inuyo muwachitire zomwezo. Khalani opatsa ndipo inunso anthu adzakupatsani.” (Luka 6:31, 38) Pamenepatu Yesu anatilimbikitsa kuti tizipewa mtima wodzikonda koma tikhale anthu opatsa. Zimenezi zimathandiza kuti ubwenzi ukhale wolimba. Mukamadzipereka kuthandiza anzanu, osati n’cholinga chofuna kupezapo kenakake, anzanuwonso adzayamba kukukondani.
2. Muzilankhulana Momasuka
Kuti ubwenzi ukhale wolimba, pamafunika kulankhulana pafupipafupi. Choncho muzikambirana nkhani zosiyanasiyana zomwe nonse mumakonda komanso zimene zimakudetsani nkhawa. Mnzanuyo akamalankhula, muzimvetsera ndipo muzilemekeza maganizo ake. Muzimuyamikira komanso kumulimbikitsa pakafunika kutero. Nthawi zina mungafunike kum’patsa mnzanuyo malangizo, mwinanso kumudzudzula kumene. Komatu kuchita zimenezi si kophweka. Komabe bwenzi labwino limalimba mtima n’kuuza mnzakeyo zinthu zolakwika zimene wachita ndipo limam’patsa malangizo mwaulemu.
ZIMENE ANTHU AMAFUNA KUTI ANZAWO AZICHITA
Juan: “Mnzako wabwino ndi amene amafotokoza maganizo ake momasuka koma sakwiya akaona kuti sukugwirizana nazo.”
Eunice: “Anzanga omwe ndimakonda kwambiri ndi amene amapeza nthawi yocheza nane komanso kundimvetsera, makamaka ndikakhala pa mavuto.”
Silvina: “Anzako abwino amakuuza zoona zokhazokha, ngakhale atadziwa kuti zimenezo zikukhumudwitsa. Amachita zimenezi chifukwa chokukonda.”
ZIMENE BAIBULO LIMANENA
“Munthu aliyense akhale wofulumira kumva, wodekha polankhula, wosafulumira kukwiya.” (Yakobo 1:19) Anthu amene ndi mabwenzi abwino, nthawi zonse amamvetserana. Si bwino kumangolankhula ifeyo nthawi zonse chifukwa zimenezi zimasonyeza kuti timaona zoti maganizo athu ndi ofunika kuposa a mnzathuyo. Choncho ngati mnzanu akufuna kukuuzani zakukhosi komanso zimene zikumudetsa nkhawa, muzimvetsera mwatcheru. Koma musamakwiye akakuuzani chilungamo. Lemba la Miyambo 27:6 limati: “Zilonda zovulazidwa ndi munthu wokukonda zimakhala zokhulupirika.”
3. Muzidziwa Kuti Mnzanuyo Angalakwitse Zinthu Zina
Tikamacheza kwambiri ndi mnzathu, m’pamenenso timaona kwambiri zinthu zimene amalakwitsa. Tizikumbukira kuti mofanana ndi ifeyo, mnzathuyo nayenso si wangwiro. Choncho tisamayembekezere kuti azichita chilichonse mosalakwitsa. M’malomwake, tiziyamikira makhalidwe abwino amene ali nawo ndipo akalakwitsa zinthu zina tizingomukhululukira.
ZIMENE ANTHU AMAFUNA KUTI ANZAWO AZICHITA
Samuel: “Nthawi zambiri timafuna kuti anzathu azichita zinthu zimene ifeyo sitingakwanitse. Koma tikamakumbukira kuti nafenso timalakwitsa ndipo timafuna kuti ena atikhululukire, tidzayesetsa kukhala okhululuka.”
Daniel: “Tizivomereza mfundo yoti anzathu angalakwitse zinthu zina. Choncho tikasemphana maganizo, ndi bwino kuthetsa nkhaniyo mwamsanga n’kuiiwala.”
ZIMENE BAIBULO LIMANENA
“Ngati wina sapunthwa pa mawu, ameneyo ndi munthu wangwiro, ndipo akhoza kulamuliranso thupi lake lonse.” (Yakobo 3:2) Kumvetsa mfundo imeneyi kungatithandize kuti tisamafulumire kukhumudwa anzathu akalakwitsa zinazake. Zimenezi zingathandize kuti tisamaganizire kwambiri zinthu zing’onozing’ono zomwe anzathu atilakwira. Baibulo limati: “Pitirizani kulolerana ndi kukhululukirana ndi mtima wonse, ngati wina ali ndi chifukwa chodandaulira za mnzake. . . . Koma kuwonjezera pa zonsezi, valani chikondi, pakuti chimagwirizanitsa anthu mwamphamvu kwambiri kuposa chinthu china chilichonse.”—Akolose 3:13, 14.
4. Muzicheza ndi Anthu Osiyanasiyana
N’zoona kuti tiyenera kusankha mosamala anthu amene timacheza nawo. Koma zimenezi sizikutanthauza kuti tiyenera kumangocheza ndi anthu a msinkhu wathu kapena amene analeredwa ngati mmene ifeyo tinaleredwera. Kucheza ndi anthu ochokera m’mayiko osiyanasiyana komanso a misinkhu ndi zikhalidwe zosiyanasiyana, kungapangitse kuti tizisangalala.
ZIMENE ANTHU AMAFUNA KUTI ANZAWO AZICHITA
Unai: “Kumangocheza ndi anthu a msinkhu wanu komanso amene amakonda zomwe inuyo mumakonda, kuli ngati kumangovala zovala za mtundu umodzi wokha basi. Ngakhale zitakhala kuti mumakonda kwambiri mtundu umenewo, kupita kwa nthawi ukhoza kuyamba kukunyasani.”
Funke: “Kucheza ndi anthu osiyanasiyana kwandithandiza kuti ndizichita zinthu ngati munthu wamkulu. Ndaphunzira zambiri kwa anthu amenewa ndipo zandithandiza kuti ndizitha kukhala bwino ndi anthu. Izi zimachititsa kuti anzanga azisangalala kucheza nane.”
ZIMENE BAIBULO LIMANENA
“Ndikulankhula nanu ngati ana anga, inunso futukulani mtima wanu.” (2 Akorinto 6:13) Lembali likusonyeza kuti si bwino kumangocheza ndi anthu amodzimodzi nthawi zonse. Kucheza ndi anthu osiyanasiyana kungachititse kuti tiphunzire zambiri kwa anthuwo komanso kuti azitikonda.


text:
Kodi mungakonde kuwerenga nkhaniyi mu %%?
Inde
Ayi
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
Inde
Ayi
21 Mtima wa mfumu uli ngati mitsinje yamadzi m’dzanja la Yehova.+ Amautembenuzira kulikonse kumene iye akufuna.+
2 Njira iliyonse ya munthu imaoneka yowongoka m’maganizo mwake,+ koma Yehova amafufuza mitima.+
3 Kuchita zinthu zoyenera ndi zachilungamo kumamusangalatsa kwambiri Yehova, kuposa kupereka nsembe.+
4 Maso odzikweza ndi mtima wodzikuza+ ndizo nyale ya anthu oipa, ndipo zimenezi ndi tchimo.+
5 Zolinga za munthu wakhama zimam’pindulira,+ koma aliyense wopupuluma, ndithu adzasauka.+
6 Kupeza chuma pogwiritsa ntchito lilime lonama kuli ngati nkhungu imene imachoka mofulumira.+ Anthu ochita zinthu mwa njira imeneyi akufunafuna imfa.+
7 Kulanda zinthu za ena kumene anthu oipa amachita n’kumene kudzawawononge,+ chifukwa akana kuchita chilungamo.+
8 Njira ya mlendo imakhala yokhota,+ koma munthu woyera amachita zowongoka.+
9 Kuli bwino kukhala pakona ya denga la nyumba,+ kusiyana ndi kukhala m’nyumba limodzi ndi mkazi wolongolola.+
10 Moyo wa munthu woipa umalakalaka zoipa,+ ndipo iye akaona mnzake samumvera chisoni.+
11 Mwa kulipiritsa munthu wonyoza, wosadziwa zinthu amakhala wanzeru.+ Munthu wanzeru akapatsidwa malangizo, amadziwa zinthu.+
12 Mulungu wolungama amayang’ana nyumba ya munthu woipa,+ ndipo anthu oipa amawagwetsa kuti akumane ndi tsoka.+
13 Aliyense wotseka khutu lake kuti asamve kudandaula kwa munthu wonyozeka,+ nayenso adzaitana koma sadzayankhidwa.+
14 Mphatso yoperekedwa mobisa imathetsa mkwiyo,+ ndipo chiphuphu chopereka mobisa chimathetsa+ ukali waukulu.
15 Wolungama amasangalala akamachita chilungamo,+ koma anthu ochita zopweteka ena adzakumana ndi zoipa.+
16 Munthu wochoka pa njira yochita zinthu mozindikira,+ adzapumula mumpingo wa anthu akufa.+
17 Wokonda zosangalatsa adzakhala munthu wosauka.+ Wokonda vinyo ndi mafuta sadzapeza chuma.+
18 Munthu woipa ndiye dipo la wolungama,+ ndipo munthu wochita zachinyengo amalowa m’malo mwa anthu owongoka mtima.+
19 Kuli bwino kukhala m’chipululu kusiyana ndi kukhala mokhumudwa ndi mkazi wolongolola.+
20 Chuma chosiririka ndiponso mafuta zimakhala pamalo a munthu wanzeru,+ koma wopusa amazimeza.+
21 Amene akufunafuna chilungamo+ ndiponso kukoma mtima kosatha adzapeza moyo, chilungamo ndi ulemerero.+
22 Wanzeru amakwera mzinda wa anthu amphamvu, kuti athetse mphamvu imene mzindawo umadalira.+
23 Wosunga pakamwa pake ndiponso lilime lake akuteteza moyo wake ku masautso.+
24 Munthu amene amadzikuza akapsa mtima, amatchedwa wodzikuza, wonyada ndi wodzitama.+
25 Zolakalaka za munthu waulesi zidzamupha, chifukwa manja ake amakana kugwira ntchito.+
26 Tsiku lonse amaoneka kuti akulakalaka kwambiri chinachake, koma wolungama amapatsa ndipo saumira chilichonse.+
27 Nsembe ya anthu oipa ndi yonyansa.+ Ndiye kuli bwanji munthu akaiperekera limodzi ndi makhalidwe otayirira?+
28 Mboni yonama idzawonongedwa,+ koma munthu amene amamvetsera adzalankhula kwamuyaya.+
29 Munthu woipa amakhala ndi nkhope yamwano,+ koma wowongoka mtima ndi amene njira zake zidzakhazikike.+
30 Palibe nzeru kapena kuzindikira kulikonse, kapena malangizo alionse otsutsana ndi Yehova.+
31 Hatchi anaikonzera tsiku la nkhondo,+ koma Yehova ndiye amapulumutsa.+
© 2014 Watch Tower Bible and Tract Society of Pennsylvania.
|


text:
Kodi Ndingatchule Zinthu Ziti Popemphera?
Yankho la m’Baibulo
Popemphera mukhoza kutchula chinthu chilichonse chogwirizana ndi zimene Mulungu amafuna. Pa mfundo imeneyi, Baibulo limati: “
Chilichonse chimene tingamupemphe [Mulungu] mogwirizana ndi chifuniro chake, amatimvera.” (1 Yohane 5:14) Kodi muyenera kutchulanso mavuto anu? Inde. Baibulo limati: “
Mukhuthulireni [Mulungu] za mumtima mwanu.”—Salimo 62:8.
Zinthu zimene tingapemphe
Kuti tizikhulupirira kwambiri Mulungu.—Luka 17:5.
Kuti mzimu woyera, kapena kuti mphamvu imene Mulungu amagwiritsa ntchito, uzitithandiza kuchita zabwino.—Luka 11:13.
Kuti atipatse mphamvu zoti tithe kulimbana ndi mavuto athu komanso tipirire mayesero.—Afilipi 4:13.
Kuti atipatse mtendere wamumtima.—Afilipi 4:6, 7.
Kuti atipatse nzeru zotithandiza kuti tizitha kusankha bwino zochita.—Yakobo 1:5.
Kuti atipatse zinthu zofunikira pa moyo wa tsiku ndi tsiku.—Mateyu 6:11.
Kuti atikhululukire machimo athu.—Mateyu 6:12.


text:
Baibulo ndi buku lopatulika lomwe limakhulupiliwa kuti linapatsidwa kwa anthu kuchokera kwa Mulungu. Ilo lagawidwa muzigawo ziwiri- malemba a Chiheberi ndi malemba a Chigriki. Mabukhu amene amagwiritsidwa ntchito ku Chiyuda amatchedwa Tanaka kapena Baibulo la Chiyunda. Mabukhu amene amagwiritsidwa ntchito mu Chikhristu amatcheda Bukhu Loyera, Mau a Mulungu kapena Baibulo la chi Khristu. Chikhristu chimatenga ma bukhu ena a Baibulo la Chiyuda ku Chipangano cha kale, ngakhale ma bukhu awa amasiyana pa dongosolo lake ndipo ma baibulo ena ali ndi mabukhu owonjezera. baibulo la Chikhristu lili ndi mbali ina ya chiwiri yotchedwa Chipangano cha Tsopano.
- Buku Lopatulika ndilo Mau a Mulungu 1912 William Johnson.
Mabukhu a BaibuloEdit
Ma bukhu a baibulo amayalidwa mofanana mu zitanthauziro zosiyana siyana. Baibulo la Chikhristu linagawidwa mbali ziwili: Chipangano cha Kale ndi Chipangano cha Tsopano.


text:
Akomoka pampikisano wakudya buledi ku LL
Mnyamata wa zaka 19 ku Ntandire ku Lilongwe adamugoneka pachipatala cha ku Area 25 Lolemba lapitali atakomoka pampikisano wakudya.
Mnyamatayo, Mathews Longwe, adagwa ali pafupi kumaliza buledi watunthu popanda chosungunulira pakhonde la golosale yomwe pamachitikira mpikisanowo ndipo anthu achifundo ndiwo adamutengera kuchipatala ali kwalala.
Malingana ndi mwini golosale yomwe padali mpikisanowo, Limbikani Samuel, anyamata atatu adamupeza pagolosalepo nkugula buledi mutatu osadula nkugawana mmodzimmodzi kenako nkumusungitsa ndalama zokwana K4 500 kuti apereke kwa yemwe ayambe kumaliza buledi wake.
Iye adati anyamatawo adayamba kudya bulediyo koma osamwera chilichonse, ndipo mpikisano uli mkati, mmodzi adagwa chagada kuchoka pampando wa thabwa omwe adakhalira.
“Adafika ndi mtsutso pa amene amadziwa kudya buledi pakati pawo ndipo amaoneka kuti amachokera kusukulu chifukwa awiri adali ndi zikwama kumbuyo ndipo mmodzi adanyamula buku mmanja,” adafotokoza Samuel.
Iye adati mpikisano udayambika ndipo anthu adadzadza kuwonerera anyamatawo uku akuchemerera koma macheza adasintha mmodzi mwa anyamatawo atagwa.
“Mnyamata yemwe adagwayo ndiye amawoneka kuti amatsogola chifukwa adali atadutsa theka la buledi wake pomwe amagwa. Anthu adamukupiza ndipo adatsitsimuka koma kapumidwe kake sikadali bwino ndiye tidamutengera ku chipatala komwe adafikirira kumuyika diripi yamadzi,” adatero Samuel.
Iye wati dokotala yemwe adawalandira kuchipatalako adati kubanika ndiko kudakomola mnyamatayo ndipo adawauza kuti amusiye kaye kuchipatalako kuti amuunike bwino.
Mmodzi mwa ogwira ntchito pachipatalapo, yemwe sanafune kutchulidwa dzina, adati mnyamatayo adagona m’chipatala ndipo adatuluka Lachiwiri mmawa koma ali bwino.
Samuel adati adagwiritsa ntchito ndalama zomwe anyamatawo amalimbirana pampikisanowo popeza galimoto yomwe adachita hayala popita kuchipatala.
Anthu a pamsika wa Ntandire ati Longwe sadawonekerenso pamalopo chichitikireni ngoziyo.


text:
CHINSINSI CHA BANJA LOSANGALALA
Kodi Mungatani Kuti Musamakangane ndi Mwana Wanu?
“Mwana wanga ali ndi zaka 14, anayamba kukula mtima. Ndikamuuza kuti, ‘Tiye tikadye chakudya,’ ankandiyankha kuti ‘Ndakuuzani kuti ndikufuna kudya?’ Ndikamufunsa ngati wamaliza ntchito, ankandiyankha kuti ‘Iii, kodi ndine wantchito wanu?’ Nthawi zambiri tinkakangana kwambiri.”—Anatero MAKI, wa ku JAPAN. *
Kulera wachinyamata ndi kovuta kwambiri ndipo kumafuna kuti makolo akhale odekha. Mayi wina wa ku Brazil dzina lake Maria, yemwe akulera mwana wa zaka 14 anati: “Zimandipsetsa mtima kwambiri mwana wanga akamandiderera.” Zimenezi zikufanana ndi zimene mayi winanso wa ku Italy, dzina lake Carmela, ananena. Iye anati: “Ndikakangana ndi mwana wanga wamwamuna, tonse timakhumudwa kwambiri. Nkhani yabwinobwino imasanduka mkangano woopsa. Zikatere mwana wanga amangolowa kuchipinda n’kudzitsekera.”
N’chifukwa chiyani achinyamata ena amakhala ovuta chonchi? Kodi amawapangitsa ndi anzawo? Mwina kapena. Chifukwa Baibulo limanena kuti munthu akhoza kukhala ndi makhalidwe abwino kapena oipa chifukwa chotengera anthu amene amacheza nawo. (Miyambo 13:20; 1 Akorinto 15:33) Chinanso chimene chimapangitsa kuti ana masiku ano azikhala osamvera makolo ndi zosangalatsa zimene zimawalimbikitsa kuti akhale ovuta komanso opanda ulemu.
Koma pali mavuto ena amene si ovuta kuwathetsa ngati mwadziwa chimene chikupangitsa mwanayo kuchita zimenezo. Tiyeni tikambirane zinthu zina zimene zingakuthandizeni.
PHUNZITSANI MWANA WANU KUMAGANIZA
Mtumwi Paulo analemba kuti: “Pamene ndinali kamwana, ndinali kulankhula ngati kamwana, kuganiza ngati kamwana, ndiponso kuona zinthu ngati kamwana. Koma tsopano pamene ndakula, ndasiya zachibwana.” (1 Akorinto 13:11) Monga mmene Paulo ananenera palembali, mwana amaganiza mosiyana kwambiri ndi munthu wamkulu. Kodi amasiyana bwanji?
Achinyamata amafuna kuoneratu ngati chinthucho chili choipa kapena chabwino. Pamene munthu wamkulu amaona patali, ndipo asanasankhe zochita, amaganizira kaye za zotsatira zake. Mwachitsanzo, munthu wamkulu amayamba waganiza kaye mmene zinthuzo zingakhudzire ena. Ndipo akhoza kukhala anazolowera kuchita zimenezi. Koma achinyamata saganiza choncho, chifukwa amakhala asanazolowere kusankha zinthu m’njira imeneyi.
Baibulo limalimbikitsa achinyamata kuti “azitha kuganiza bwino.” (Miyambo 1:4) Koma limalimbikitsanso Akhristu onse kuti azigwiritsa ntchito “luntha la kuganiza.” (Aroma 12:1, 2; Aheberi 5:14) Komabe, nthawi zina mwana wanu akhoza kumakangana nanu pa zinthu zing’onozing’ono chifukwa cha mmene amaganizira. Kapena angakuuzeni maganizo ake, omwe angaoneke ngati opanda nzeru. (Miyambo 14:12) Ngati zitatero, kodi mungatani kuti musakangane?
TAYESANI IZI: Muyenera kudziwa kuti mwana wanuyo akuphunzira kusankha zinthu payekha. Izi zikutanthauza kuti zimene angakuuzeni, sikuti amakhala atatsimikiza kuti achitadi zimenezo. Kuti mudziwe zimenedi akuganiza, choyamba muyenera kumuyamikira ponena maganizo ake. Mungathe kunena kuti: “Ndasangalala ndi mmene ukuganizira pa nkhaniyi. Komabe ine ndikuganiza mosiyana pang’ono ndi mmene iwe ukuganizira.” Kenako muthandizeni kuona mavuto amene angakhalepo ngati angachite zimene akuganizazo. Mungamufunse kuti: “Kodi ukuganiza kuti zimenezi n’zothandiza nthawi zonse?” Mungadabwe ndi zimene mwana wanuyo anganene pambuyo poti waganiziranso zimene ankafunazo.
Chenjezo: Mukamakambirana ndi mwana wanuyo, pewani kumusonyeza kuti zimene mukunenazo ndiye zolondola. Ngakhale zitakhala kuti akuonetsa kuti sakumva zimene mukumuuza pa nthawiyo, muyenera kuzindikira kuti iye angathe kuphunzirapo kanthu pa zimene mwanena ngakhale kuti sangasonyeze zimenezo. Simuyenera kudabwa ngati mutaona kuti posapita nthawi, mwanayo watsatira zimene munkamulangizazo. Mwina angayambenso kunena kuti zimene wasankhazo wachita kuganiza yekha.
Bambo wina wa ku Japan, dzina lake Kenji anati: “Nthawi zina ndinkakangana ndi mwana wanga wamwamuna pa nkhani zing’onozing’ono monga, kumuletsa kuwononga zinthu kapena akamanyoza mchemwali wake. Koma nthawi zambiri ankafuna kuti ine ndimufunse chifukwa chimene akuchitira zimenezo. Ankafunanso ndimusonyeze kuti ndikumvetsa zimene zamuchititsa kuchita zimenezo. Iye akanasangalala ndikanamuuza kuti: ‘Owoo, kodi ndi mmene zinakhalira.’ Ndikuona kuti ndikanachita zimenezi, mwina sitikanakangana.”
AZIDZIWA ZOYENERA KUCHITA
Udindo waukulu umene makolo amakhala nawo polera achinyamata, ndi kuwathandiza kuti tsiku lina adzadziimire paokha. (Genesis 2:24) Zimenezi zimaphatikizapo kumuthandiza mwanayo kuti akhale ndi makhalidwe abwino. Wachinyamata amene ali ndi makhalidwe abwino angakane kuchita zoipa osati chifukwa choopa chilango, koma amaganiziranso kuipa kwa zimene angachitezo. Komanso angathe kudzifunsa kuti: ‘Kodi ineyo ndine munthu wotani? Kodi ndimayendera mfundo ziti? Kodi munthu amene amayendera mfundo zimenezi akanatani pa nkhani ngati imeneyi?’—2 Petulo 3:11.
M’Baibulo muli nkhani ya Yosefe, yemwe anali wachinyamata amene ankadziwika kuti anali ndi makhalidwe abwino. Mwachitsanzo, mkazi wa Potifara atamukakamiza kuti agone naye, Yosefe anayankha kuti: “Ndingachitirenji choipa chachikulu chonchi n’kuchimwira Mulungu?” (Genesis 39:9) Ngakhale kuti pa nthawiyi lamulo loletsa kuchita chigololo linali lisanaperekedwe kwa Aisiraeli, Yosefe ankayendera maganizo a Yehova pa nkhaniyi. Mawu akuti “ndingachitirenji” akusonyeza kuti ankatsatira kwambiri mfundo za Yehova ndipo ankaziona kuti n’zofunika pa moyo wake.—Aefeso 5:1.
Mwana wanuyonso akulimbana n’kuti apeze mfundo zimene aziyendera pa moyo wake. Zimenezitu n’zofunika chifukwa zingamuthandize kuti azilimbana ndi mavuto amene amakumana nawo kuchokera kwa achinyamata anzake. (Miyambo 1:10-15) Koma dziwani kuti zingam’chititsenso kuti azilimbana ndi inuyo. Kodi muyenera kuchita chiyani ngati zimenezi zitachitika?
TAYESANI IZI: M’malo mokwiya ndi zimene mwana wanu wanena, yesani kungobwereza zimene iye wanenazo ponena kuti: “Ndikufuna ndingomvetsa zimene ukunena, paja wati . . . ” Kenako mufunseni kuti: “N’chifukwa chiyani ukuganiza choncho?” Kapena “N’chiyani chakupangitsa kuti unene zimenezi?” Muloleni kufotokoza maganizo ake. Ngati mukuona kuti mukungosiyana zokonda, ndipo sikuti mwana wanuyo walakwa chinachake, mungachite bwino kungololera maganizo akewo ngakhale kuti simukugwirizana ndi zimene wasankha.
Zimene mwana wanuyo akuchita pofuna kupeza mfundo zimene angamayendere pa moyo wake si zachilendo ndiponso zingamuthandize. Komanso pajatu Baibulo limanena kuti Akhristu sayenera kukhala ngati ana aang’ono ‘otengekatengeka ngati kuti akukankhidwa ndi mafunde, ndiponso otengeka kupita uku ndi uku ndi mphepo iliyonse ya chiphunzitso chonyenga.’ (Aefeso 4:14) Choncho thandizani mwana wanu kukhala ndi makhalidwe abwino omwe angamuthandize kuti asatengere makhalidwe oipa.
Mayi wina wa ku Czech Republic, dzina lake Ivana anati: “Ana anga aakazi ndikawasonyeza kuti ndine wofunitsitsa kuwamvetsera, savuta kumvera zimene ndikuwauza, ngakhale zitakhala zosiyana ndi zimene iwo amafuna. Koma ndimasamala kuti ndisamawakakamize kuchita zimene ineyo ndikufuna, koma kuti aziona okha ubwino wotsatira zimene ndikuwauzazo.”
MUSAMASINTHESINTHE KOMABE MUZIKHALA OLOLERA
Monga mmene ana aang’ono amachitira, achinyamata ena angauze makolo nkhani imodzimodziyo kangapo n’cholinga choti makolo awo atope ndi nkhaniyo n’kuwavomera kuchita zimene akufuna. Ngati mwana wanu amachita zimenezi, muyenera kusamala. Ngakhale kuti kuvomereza kuti achite zimene akufunazo kungapangitse kuti musakangane, zingachititse kuti mwanayo azikuvutitsani kuti apeze zimene akufuna. Kodi mungachite chiyani kuti muthane ndi vuto limeneli? Muzitsatira malangizo a Yesu akuti: “Tangotsimikizani kuti mukati Inde akhaledi Inde, ndipo mukati Ayi akhaledi Ayi.” (Mateyu 5:37) Achinyamata sangakukakamizeni kuti muyendere maganizo awo ngati simusinthasintha zimene mwanena.
Komabe kumbukirani kuti muyenera kukhala ndi mtima wololera pamene mukuchita zimenezi. Mwachitsanzo, muloleni wachinyamata wanu kuti afotokoze zifukwa zimene muyenera kusinthira nthawi yoti azifikira pakhomo. Mukamachita zimenezi, sikuti mukukakamizika kutsatira zimene mwana wanu akufuna, koma mukusonyeza kuti mukutsatira malangizo a m’Baibulo akuti: “Anthu onse adziwe kuti ndinu ololera.”—Afilipi 4:5.
TAYESANI IZI: Muzipeza nthawi yokhala pansi ndi ana anu n’kukambirana za nthawi yoti anawo azifikira pakhomo komanso malamulo ena amene ayenera kumatsatira. Asonyezeni kuti ndinu ofunitsitsa kumvetsera zimene iwo anganene. Kenako muyenera kuganizira zonse zimene ana anu akufotokozerani musanasankhe zochita. Bambo wina wa ku Brazil, dzina lake Roberto, anati: “Achinyamata aziona kuti makolo awo savuta kuwavomereza zinthu, ngati zinthuzo sizikuphwanya mfundo za m’Baibulo.”
N’zoona kuti palibe kholo limene sililakwitsa zinthu. Baibulo limati: “Tonsefe timapunthwa nthawi zambiri.” (Yakobo 3:2) Mukaona kuti mwalakwitsa zinazake, musachedwe kupepesa mwana wanuyo. Ngati mutavomereza kuti munalakwitsa, mungapereke chitsanzo chabwino kwa mwanayo kuti nayenso azipepesa akalakwitsa zinazake.
Kenji wa ku Japan, yemwe tamutchula mu nkhani ino ananenanso kuti: “Tikakangana pa nkhani inayake, ndimapepesa kwa mwana wanga chifukwa chomukalipira. Ndimachita zimenezi mtima wanga ukakhala m’malo. Izi zimapangitsa kuti nayenso mtima wake ukhale m’malo ndipo sizivuta kuti azimvetsera zimene ndikumuuza.”
^ ndime 3 Mayina m’nkhani ino asinthidwa.
DZIFUNSENI KUTI . . .
Kodi ineyo ndinachita chiyani chimene chinapangitsa kuti ndikangane ndi mwana wanga?
Kodi ndingagwiritse ntchito bwanji mfundo za m’nkhaniyi kuti ndizimumvetsa bwino mwana wanga?
Kodi ndingatani kuti ndisamakangane ndi mwana wanga?


text:
Pamtatu sabetcha ndalama
Kuyambira kale anthu amachita zinthu zosiyanasiyana pofuna kutaya nthawi. Ena amakonda kukaonera masewero monga a mpira, nkhonya ndi ena otero, pamene ena amapikisana popimana mphamvu. Koma pali masewero ena opimana nzeru kapena kuchenjera maganizidwe. DYSON MTHAWANJI adapezerera akulu ena, m’manja muli mbuu, atatengetsana pantchuwa ya mtatu. Adacheza ndi mmodzi wa iwo motere:
Tapezana muno m’tawuni ya Lilongwe, tidziwane…
Dzina langa ndine Mathews Kafanikhale, ndimachokera m’mudzi mwa Gwireni m’dera la mfumu yaikulu Msakambewa m’boma la Dowa. Anzanga mwandipeza nawowa ndi Malingamoyo Chindenga kuchokera m’mudzi mwa Khasu kudera la mfumu yaikulu Chiseka m’boma lino la Lilongwe komasno John Kanyemba wa m’mudzi mwa Kabuthu, T/A Kabudula m’bomanso la Lilongwe.
Takumana pano pa Lilongwe Town Hall m’manja mwanu muli mbuu kutuwa, chikuchitika ndi chiyani?
Malo ano mpomwe timalowetsera dzuwa, timasewera bawo ya mtatu.
Bawo ya mtatu? Bawo ndimaidziwa, koma mukati bawo ya mtatu mukutanthauzanji?
Bawo ya mtatu ndi imodzi mwa mitundu ya bawo yomwe anthu timasewera. Ambirinu mwaonapo bawo ya maenje ambiri komanso yaitali kuposa ya pathabwa. Imene ija ndiye bawo ya mtatu.
Dzina la mtatu lidabwera bwanji?
Bawoyi timaitcha ya mtatu kaamba kakuti timayala ntchuwa (nkhomo) zitatu padzenje limodzi pomwe tikukufuna tiyambe kusewera.
Kusiyana kwa bawo ya mtatu ndi mitundu ina ya bawo ndi kotani?
Kupatula kuti bawo ya mtatu timaika ntchuwa zitatu padzenje limodzi, pali kusiyana kwina kwambiri. Mosiyana ndi mitundu ina ya bawo, poyenda bawo ya mtatu ukapha ntchuwa ya mnzako yemwe ukupikisana naye umasunga ntchuwazo m’manja, pomwe bawo ya pathabwa (yaing’ono) ukamapambana mkati moyenda bawoyo ntchuwa za winayo zimacheperachepera m’bwalomo. Mdani wakoyo nkhomo zikangomuchepera kwambiri ndiye kuti wagonja bawoyo. Kusiyana kwina kwa bawo ya mtatu ndi mitundu ina ya bawo ndi kwakuti bawoyi imagwiritsa ntchito nkhomo 78 pomwe bawo ya pathabwa imagwiritsa ntchito nkhomo 32.
Kodi bawo imeneyi imakhala ndi malamulo otani?
Malamulo ndiye alipo ambiri. Koma ndingotchulapo ochepa. Munthu ukamayenda bawo ya mtatu suyenera kusiya godi, kapena dzenje, lomwe wagwira kale. Ukagwira godi ukuyenera kupitiriza basi. Lamuloli sitichita kukambirana poti ndi lachikhalire ndipo aliyense amayenera kulitsata. Koma mitundu ina ya bawo osewerawo amachita kugwirizana. Lamulo lina ndi lakuti pabawoyi
osewera saloledwa kubetcha ndalama ngati muja tichitira ndi njuga.
Chifukwa chiyani simulola kubetcherana ndalama?
Nthawi zonse masewera obetcherana ndalama amathera phokoso ndikukwinyirana mashati kotero anthu amvula zakale adatiuza kuti kudakhazikitsidwa lamulo lakuti pa masewerowa kuti pasamakhale kubetcherana ndalama.
Bawo ya mtatu cholinga chake si kufuna kuoneka wopambana pamaso pa anzako koma kutayitsa nthawi kwinaku mukucheza nkhani ziwiri, zitatu. Kotero sikoyenera kuti mkati mwa masewerawa kupambana kwa wina kuzimvetsa m’mimba kuwawa munthu wogonjayo.
Bawo imeneyi imatenga nthawi yotalika bwanji kuti ithe?
Nthawi yeniyeni palibe poti imasinthasintha potengera kuchenjera komanso mphamvu za osewerawo. Koma nthawi zambiri kusewera bawoyi sikutenga nthawi yoposa mphindi khumi ndi zisanu (15).
Posewera bawoyi sikukhala pansi mumangowerama. Kodi izi sizitopetsa posewera?
Inde, posewera bawoyi kulibe kukhala pansi koma kuyimirira mpaka bawoyi ithe. Izi zimachititsa kuti chiuno chiziwawa. Kupanda kudyera masewerowa munthu ukhoza kuyisira panjira kaamba kotopa. Izi ndi zomwe zimachititsa kuti ena aziphika mmemo posewera bawoyi.


text:
Kodi a Mboni za Yehova Amakhulupirira Chipangano Chakale?
Inde. A Mboni za Yehova amakhulupirira kuti mabuku onse a m’Baibulo “anauziridwa ndi Mulungu, ndipo ndi opindulitsa.” (2 Timoteyo 3:16) Izi zikutanthauza kuti mabuku onse amene anthu amawatchula kuti Chipangano Chakale ndi Chipangano Chatsopano ndi ochokera kwa Mulungu. Nthawi zambiri a Mboni za Yehova amatchula magawo awiri a m’Baibulowa kuti Malemba Achiheberi ndi Malemba Achigiriki. Izi zimathandiza kuti anthu ena asamaganize kuti mbali zina za m’Baibulo zinatha ntchito.
N’chifukwa chiyani Akhristu amafunikira Chipangano Chakale ndi Chatsopano?
Mulungu anauza mtumwi Paulo kulemba kuti: “Zinthu zonse zimene zinalembedwa kalekale zinalembedwa kuti zitilangize.” (Aroma 15:4) Choncho nkhani zimene zili m’Malemba Achiheberi ndi zothandiza kwambiri kwa ife. M’malemba amenewa mulinso mbiri yakale yofunika kwambiri komanso malangizo othandiza.
Muli mbiri yakale yothandiza kwambiri. M’Malemba Achiheberi muli nkhani zokhudza mmene Mulungu analengera zinthu komanso zimene zinachitika kuti anthu achimwe. Pakanapanda nkhani zimenezi sitikanadziwa mayankho a mafunso ofunika kwambiri ngati akuti: Kodi tinachokera kuti? N’chifukwa chiyani anthufe timafa? (Genesis 2:
7, 17) Komanso m’Malemba Achiheberi muli nkhani zosonyeza mmene Yehova Mulungu ankachitira zinthu ndi anthu. Anthu amenewa ankakumana ndi zinthu zofanana ndi zimene timakumana nazo. —Yakobo 5:17.
Muli malangizo othandiza kwambiri. M’mabuku a m’Baibulo a Miyambo ndi Mlaliki, omwe ali m’gulu la Malemba Achiheberi, muli malangizo othandiza kwambiri pamoyo wathu. Mwachitsanzo, m’mabukuwa muli malangizo othandiza kuti anthu azikhala ndi banja losangalala (Miyambo 15:17), othandiza kuti asamachite ulesi pa ntchito ndiponso kuti asamagwire ntchitoyo modzipanikiza (Miyambo 10:4; Mlaliki 4:6), komanso muli malangizo othandiza achinyamata kuti akhale ndi moyo wosangalala (Mlaliki 11:9–12:1).
Tingaphunzirenso zinthu zofunika kwambiri m’Chilamulo cha Mose, chomwe chimapezeka mu Tora (mabuku 5 oyambirira m’Baibulo). N’zoona kuti Akhristu satsatira Chilamulo. Komabe m’Chilamulocho muli mfundo zimene zingatithandize kuti tizikhala ndi moyo wosangalala.


text:
Alimi samalani, kaufiti wavuta
Ulimi umakhala wovuta ndi wofiiritsa maso ngati mlimi sadasamalire munda wake ku kaufiti amene amafiilitsa mbeu m’munda.
Minda ya chimanga, mapira, mchewere kungotchula yochepa, kaufiti ndimo amapezeka ndipo mlimi akapanda kusamala sakolola kanthu chifukwa chimangacho chimalephera kubereka.
Ena kaufitiyu samudziwa, koma monga mukuonera pachithunzipa, ameneyo ndiye kaufiti, wamera m’munda wa mapira.
Kaufiti akazulidwa amamereranso ndipo amakonda kumera moyandikana ndi mbewu kuti azitha kukhaulitsa bwino mbewuyo.
Alimi ambiri sathira manyowa a ziweto monga ng’ombe m’munda mwawo ponena kuti kaufiti amadza ndi manyowawa.
Koma mkulu wa zaulimi m’boma la Phalombe, Osmund Chapotoka, akuti ndowe imathandiza kuti kaufiti asakhale m’munda ndipo ndi bwino kuti alimi azithira manyowa.
“Mukathiranso ndoweyi kaufiti amasamuka dera limenelo. Komanso tikuwalangiza alimi kuti azibzala mbewu zina dera lomwe kumamela kaufiti kuti mmalo molimbana ndi chimanga chija azilimbana ndi mbewu imeneyo,” adatero Chapotoka.
Iye adati kaufiti amamera ngati chonde m’dothi chachepa ndipo zikatere muthire manyowa dera limenelo.
« Hurting other people’s feelings Fuggie Kasipa says music is a dying business »


text:
Ana akazi amfumu yaku Saud anena mavuto awo pa video.
- Kulongosola
- Gulu la zinthu: Nkhani
- Owona: 39
Ana akazi amfumu yaku Saud anena mavuto awo pa video.
Ana akazi okwana anayi a tsogoleri wa dziko la Saud Arabia Abdullah omwe adanena kuti amakhala mu nyumba yapamwamba munzinda wa Jeddah, adalengeza pa video zoti ali pa ukapolo okhala mnyumba kuchokera mu chilamulo cha bambo awo.
Kulankhula kwa Princess Sahar yemwe ndi wamkulu pakati pawo ndi bungwe la AFP adati: " Ife tsiku lililonse timabindikira mnyumba osatuluka komanso angakhale pasipoti kapena chitupa china chilichonse padakali pano tilibe."
Atsikana anayiwa omwe ali ndi zaka za pakati pa 38 mpaka 42 adakhonza video imeneyi ndikulongosola mavuto omwe akukumana nawo chifukwa cha chilamulo cha bambo awo pamodzi ndi anyamata ena omwe adayika kukhala oyang'anira iwowa muzochitika zawo zonse zomwe zikugwirizana ndi malamulo adzikoli.
Koma dziko la Saud Arabia lakana nkhaniyi ponena kuti atsikanawa amaloledwa kuyenda mwaufulu munzinda wa Jeddah angakhale kuti amakhala ndi anyamata owateteza (bodyguards).
Tsogoleriyu yemwe ali ndi zaka zokwana 89 ali ndi ana okwana 38 kuchokera kwa akazi osiyana siyana.


text:
DISCOPOGO ALL DAY
Join SubscribeMaintained by: awinnerm
DINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALIN...more » DINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALINGALINGALINGALINGALINGALINGALINGA LINGALING